pythainlp/thai-wiki-dataset-v4 huggingface dataset:
ภัคพงศ์ พงษ์เภตรา

พลตำรวจโท ภัคพงศ์ พงษ์เภตรา (ชื่อเล่น: อู๊ต, เกิด 26 กรกฎาคม พ.ศ. 2504) เป็นนายตำรวจชาวไทย อดีตผู้บัญชาการตำรวจนครบาล และอดีตกรรมการในศูนย์บูรณาการแก้ไขสถานการณ์โควิด – 19 ในพื้นที่กรุงเทพมหานครและปริมณฑล เคยดำรงตำแหน่งเป็นผู้บังคับการอารักขาและควบคุมฝูงชนคนที่  2 ผู้บังคับการตำรวจนครบาล 9 และรองผู้บัญชาการตำรวจนครบาล ก่อนที่จะขึ้นดำรงตำแหน่งเป็นผู้บัญชาการตำรวจนครบาลคนที่ 50 เมื่อวันที่ 1 ตุลาคม พ.ศ. 2562
ประวัติ.
ภัคพงศ์ พงษ์เภตรา เกิดเมื่อวันที่ 26 กรกฎาคม พ.ศ. 2504 ที่อำเภอท่าฉาง จังหวัดสุราษฏร์ธานี เกิดในครอบครัวพ่อแม่ทำธุรกิจสวนปาล์ม โรงโม่ และเหมืองแร่ เป็นลูกชายคนที่ 4 ของตระกูล ศึกษาชั้นประถมอยู่ที่โรงเรียนอัสสัมชัญศรีราชาก่อนที่จะเข้าสู่รั้วเตรียมทหารรุ่น 22 และก้าวเป็นนักเรียนนายร้อยตำรวจรุ่น 38
การรับราชการตำรวจ.
เริ่มต้นรับราชการที่บ้านเกิดในตำแหน่งรองสารวัตรสอบสวน สถานีตำรวจภูธรเมืองสุราษฎร์ธานี ก่อนย้ายเป็นผู้ช่วยนายเวร พล.ต.อ.ชุมพล อรรถศาสตร์ ซึ่งขณะนั้นเป็นผู้บัญชาการตำรวจภูธรภาค 3 คุมพื้นที่ภาคเหนือ ระหว่างดำรงตำแหน่งได้มีโอกาสเรียนรู้งานกิจการพิเศษในแผนกรกฏ จึงทำให้มีความเชี่ยวชาญและความรู้เรื่องยุทธวิธีการคุมชุมนุมประท้วงและแนวทางการปฏิบัติกรณีเกิดเหตุการณ์ไม่ปกติ ตั้งแต่ไฟไหม้ น้ำท่วม ไปจนถึงการจี้ตัวประกัน หรือเหตุวินาศกรรม
จากนั้นคืนถิ่นเกิดเป็นรองผู้บังคับการตำรวจภูธรจังหวัดสุราษฎร์ธานี เมื่อวันที่ 4-5 กุมภาพันธ์ 2551 ร่วมไขคดีสังหารโหดคนงานชาวพม่า 4 ศพ ในพื้นที่หมู่ 7 ตำบลปากหมาก อำเภอไชยา จังหวัดสุราษฎร์ธานี ใช้เวลาตามรอยอยู่ไม่นานสามารถจับกุมแก๊งคนร้ายเป็นชาวอำเภอไชยาได้ทั้งหมด 6 คน ซึ่งมีพฤติกรรมโหดเหี้ยมโดยการจับคนงานพม่าทั้งชายและหญิงมามัดมือไพล่หลังด้วยสายไฟก่อนที่จะลากขึ้นรถไปยิงทิ้งอย่างเลือดเย็น
ต่อมาเขาก็ได้ดำรงตำแหน่งรองผู้บังคับการหัวหน้าศูนย์สืบสวนสอบสวนตำรวจภูธรภาค 8 คลายปมคดีสำคัญในพื้นที่รับผิดชอบ โดยเฉพาะคดีมือปืนยิงนายปรีชา เพชรประเสริฐ อดีตนายกองค์การบริหารส่วนตำบลลำพูน บริเวณบนถนนพูลศิริ ในเขตเทศบาลเมืองนาสาร ตำบลนาสาร อำเภอบ้านนาสาร จังหวัดสุราษฎร์ธานี เมื่อวันที่ 30 ตุลาคม 2551 จับกุมประสาท หรือสุรชัย หรือไข่ วิชัยดิษฐ์
วันที่ 13 พฤษภาคม พ.ศ. 2564 เขาตกเป็นที่วิพากษ์วิจารณ์หลังใช้อำนาจตามตำแหน่งหัวหน้าเจ้าพนักงานจราจรในเขตกรุงเทพมหานครออกข้อบังคับบริเวณรอบพื้นที่เขตพระราชฐาน 901 แลนด์ (เดิมคือสนามม้านางเลิ้ง และปัจจุบันคืออุทยานเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร)
ผู้บังคับการอารักขาและควบคุมฝูงชน.
เมื่อวันที่ 1 ตุลาคม ปี 2552 ได้รับคำสั่งจาก พล.ต.ท.สัณฐาน ชยนนท์ ผู้บัญชาการตำรวจนครบาลในขณะนั้น ให้มาร่วมทำงานสังกัดทัพเมืองหลวงครั้งแรกในตำแหน่งผู้บังคับการอารักขาและควบคุมฝูงชนคนที่ 2 ของหน่วยต่อจาก พล.ต.ต.อนุชัย เล็กบำรุง ได้รับมอบหมายให้เป็นผู้บัญชาการเหตุการณ์จากรัฐบาลเข้าควบคุมสถานการณ์การชุมนุมที่มีการปิดถนนยาวนานต่อเนื่องหลายเดือน ก่อนจะมีประกาศพระราชบัญญัติความมั่นคง และพระราชบัญญัติฉุกเฉิน มีการตั้งศูนย์อำนวยการแก้ไขสถานการณ์ฉุกเฉิน หลังสถานการณ์บานปลายและรุนแรงขึ้น
ยศทหารบกสหพันธรัฐรัสเซีย

สหพันธรัฐรัสเซีย รับเอายศทหารจากสหภาพโซเวียต แต่มีเครื่องแบบและเครื่องหมายต่างกันเล็กน้อย
ยศและอินทรธนู.
ในการแปลแต่ละชั้นยศ ถ้ามีหนึ่งดาวคือชั้นตรี สองดาวคือชั้นโท สามดาวคือชั้นเอก
ไมโครเมเจส

ไมโครเมเจส  เป็นเกมแพลตฟอร์มสำหรับนินเท็นโดเอนเตอร์เทนเมนต์ซิสเตม ที่เผยแพร่เมื่อวันที่ 30 เมษายน ค.ศ. 2019 โดยมอร์พแคตเกมส์ เกมดังกล่าวระดมทุนได้มากกว่า 150,000 ยูโรในคิกสตาร์เตอร์ เกมดังกล่าวได้รับการเผยแพร่ในรูปแบบตลับจริงสำหรับระบบนินเท็นโดเอนเตอร์เทนเมนต์ซิสเตม และต่อมาเป็นการดาวน์โหลดแบบดิจิทัล ที่มาพร้อมกับโปรแกรมเลียนแบบในสตีม รวมถึงอิช.ไอโอ
การพัฒนา.
เกมดังกล่าวได้รับการพัฒนาให้มีขนาดไม่เกิน 40 กิโลไบต์ ซึ่งเป็นขนาดที่เผยแพร่เกมทั้งหมดเมื่อนินเท็นโดเอนเตอร์เทนเมนต์ซิสเตมได้รับการเปิดตัว เช่น เพื่อให้พอดีกับ"ซูเปอร์มาริโอบราเธอส์" (เทคนิคการพัฒนาในภายหลังอนุญาตให้เล่นเกมขนาดใหญ่กว่า เช่น "ซูเปอร์มาริโอบราเธอส์ 3") เกมนี้เขียนด้วยภาษาแอสเซมบลี 6502 โดยพื้นที่ตลับ 8 กิโลไบต์ถูกสงวนไว้สำหรับกราฟิก ในขณะที่ส่วนที่เหลือ 32 กิโลไบต์ถูกใช้สำหรับรหัสเกม ซึ่งกราฟิกได้รับการนำมาใช้ซ้ำในทุกเลเวลรวมทั้งภาพเคลื่อนไหวเพื่อประหยัดพื้นที่ เกมนี้เขียนขึ้นโดยมีเป้าหมายในการสร้างเกมหลายผู้เล่นที่เพิ่มขึ้น โดยมีข้อจำกัดเดียวกันกับที่นักพัฒนานินเท็นโดเอนเตอร์เทนเมนต์ซิสเตมชุดแรกประสบ
ท็อปกัน ฟ้าเหนือฟ้า

ท็อปกัน ฟ้าเหนือฟ้า  เป็นภาพยนตร์อเมริกันแนวแอคชันดรามา ที่ออกฉายในปี ค.ศ. 1986 กำกับโดยโทนี สก็อตต์ และอำนวยการสร้างโดย ดอน ซิมพ์สัน และ เจอร์รี บรักไฮเมอร์ ร่วมกับ พาราเมาต์พิกเจอส์ บทภาพยนตร์นี้เขียนโดย จิม แคช และ Jack Epps Jr. และได้รับแรงบันดาลใจจากบทความชื่อ "Top Guns" ที่ตีพิมพ์ในนิตยสาร "แคลิฟอร์เนีย" เมื่อสามปีก่อนหน้าภาพยนตร์เข้าฉาย บอกเล่าเรื่องราวของชายหนุ่มในโปรแกรมผู้ฝึกสอนยุทธวิธีการจู่โจมของกองทัพเรือสหรัฐฯ หรือท็อปกัน ที่ต้องแลกมาด้วยความรัก ความสูญเสีย เพื่อภารกิจที่เป็นไปไม่ได้ให้สำเร็จ ท่ามกลางคู่แข่งที่น่ากลัว เพื่อนสนิท และหญิงสาวผู้เป็นที่รัก
ภาพยนตร์เรื่องนี้นำแสดงโดย ทอม ครูซ, เคลลี แมคกิลลิส, วัล คิลเมอร์, แอนโทนี เอ็ดเวิร์ดส์ และ ทอม สเกอร์ริตต์ ครูซรับบทเป็นเรือเอก พีท "มาเวอริค" มิตเชลล์ นักบินนาวิกโยธินหนุ่มบนเรือบรรทุกเครื่องบิน ยูเอสเอส "Enterprise" เขาและเจ้าหน้าที่สกัดกั้นเรดาร์ เรือโท นิค "กูส" แบรดชอว์ (เอ็ดเวิร์ดส์) ได้รับโอกาสในการฝึกโปรแกรมยุทธวิธีการจู่โจมของกองทัพเรือสหรัฐฯที่โรงเรียนอาวุธรบของกองทัพเรือสหรัฐที่ Naval Air Station Miramar ในเมืองซานดิเอโก รัฐแคลิฟอร์เนีย
ภาพยนตร์ได้รับคำวิจารณ์ในแง่ผสมในตอนเข้าฉายแต่ประสบความสำเร็จอย่างล้นหลาม ทำรายได้ทั่วโลก 356 ล้านเหรียญ จากทุนสร้างเพียง 15 ล้านเหรียญ เป็นภาพยนตร์ทำเงินมากที่สุดในปี 1986 ภาคต่อ ออกฉายในสหรัฐในวันที่ 27 พฤษภาคม ค.ศ. 2022 โดยพาราเมาต์พิกเจอส์ เดิมมีกำหนดฉายในวันที่ 12 กรกฎาคม ค.ศ. 2019 แต่ถูกเลื่อนออกไปเพื่อ "ให้มีการถ่ายทำฉากการบินที่ซับซ้อนทั้งหมด" จากนั้นการเปิดตัวก็ล่าช้าออกไปอีกเนื่องจากการระบาดทั่วของโควิด-19 และความขัดแย้งในการกำหนดเวลาฉาย ภาพยนตร์ประสบความสำเร็จทั้งคำรายได้และวิจารณ์และกลายเป็นภาพยนตร์เรื่องแรกของทอม ครูซที่ทำเงินทะลุ 1 พันล้านเหรียญสหรัฐ
วัดราษฎร์ศรัทธาธรรม (เขตพระโขนง)

วัดราษฎร์ศรัทธาธรรม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงบางจาก เขตพระโขนง กรุงเทพมหานคร มีที่ดินตั้งวัด 9 ไร่
วัดราษฎร์ศรัทธาธรรม ประชาชนนิยมเรียกว่า วัดโคก สร้างเมื่อประมาณ พ.ศ. 2440 ได้รับพระราชทานวิสุงคามสีมาเมื่อวันที่ 15 กุมภาพันธ์ พ.ศ. 2449 เขตวิสุงคามสีมากว้าง 12 เมตร ยาว 20 เมตร โดยมีนายปั้นและนายผ่องเป็นผู้กราบทูลขอพระราชทานวิสุงคามสีมา สันนิษฐานว่าทั้งสองท่านน่าจะมีส่วนสำคัญในการสร้างวัดมาแต่เดิม ด้านการศึกษา ทางวัดได้เปิดสอนโรงเรียนพระปริยัติธรรม และมีโรงเรียนวัดราษฎร์ศรัทธาธรรมตั้งอยู่ในเขตที่ดินวัด วัดได้รับพระราชทานวิสุงคามสีมาครั้งหลังเมื่อวันที่ 10 กรกฎาคม พ.ศ. 2550
อาคารเสนาสนะ ได้แก่ อุโบสถกว้าง 6.06 เมตร ยาว 19.44 เมตร สร้างเมื่อ พ.ศ. 2494 เป็นอาคารคอนกรีตเสริมเหล็ก กุฏิสงฆ์จำนวน 9 หลัง ส่วนมากสร้างด้วยไม้ วิหารจัตุรมุขกว้าง 13.50 เมตร ยาว 13.50 เมตร สร้างเมื่อ พ.ศ. 2509 ศาลาการเปรียญกว้าง 20 เมตร ยาว 22.60 เมตร สร้างเมื่อ พ.ศ. 2500 หอระฆัง ศาลาผิวพึ่งมี หอสวดมนต์สร้างเมื่อ พ.ศ. 2504 ศาลาธรรมสังเวช ศาลาแย้มสวรล ศาลาโรงประกอบอาหาร สุสาน และฌาปนสถาน
วัดลาดกระบัง

วัดลาดกระบัง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงลาดกระบัง เขตลาดกระบัง กรุงเทพมหานคร วัดมีเนื้อที่ 50 ไร่ ที่ธรณีสงฆ์จำนวน 4 แปลง เนื้อที่ 142 ไร่ ทางทิศใต้ติดต่อกับคลองประเวศน์
วัดลาดกระบัง เดิมเรียกว่า วัดสาม สร้างเมื่อประมาณ พ.ศ. 2419 เดิมที่ตั้งวัดเป็นทุ่งนากว้าง โดยมีนายน้อย หมื่นราษฎร์ และนางอ่วม หมื่นราษฎร์ เป็นผู้ยกที่ดินให้สร้างวัด พร้อมกับบุตรหลานได้ร่วมกันถวายที่ดินข้างเคียงและช่วยกันสร้างวัดนี้ โดยมีพระครูเมตตาวิหารี (หลวงพ่อสาย)เป็นเจ้าอาวาสรูปแรก ต่อมานายจ่าง พูนพิพัฒน์และบุตรหลานได้ช่วยกันปฏิสังขรณ์วัดสืบต่อกันมา วัดได้รับพระราชทานวิสุงคามสีมาเมื่อประมาณ พ.ศ. 2432 เขตวิสุงคามสีมากว้าง 7 เมตร ยาว 18 เมตร ได้รับพระราชทานวิสุงคามสีมาครั้งหลังเมื่อวันที่ 13 มกราคม พ.ศ. 2537 ด้านการศึกษาทางวัดได้เปิดสอนโรงเรียนพระปริยัติธรรมตั้งแต่ พ.ศ. 2463 และได้ให้ทางราชการสร้างโรงเรียนประถมในที่ดินวัดเนื้อที่ 20 ไร่
อาคารเสนาสนะ ได้แก่ อุโบสถกว้าง 7 เมตร ยาว 18 เมตร มีกำแพงวิหารคดรอบอุโบสถ กุฏิสงฆ์จำนวน 18 หลัง ส่วนมากเป็นอาคารเรือนไทยโบราณ หอสวดมนต์ ศาลาการเปรียญ โรงครัว ศาลาบำเพ็ญบุญ 2 หลัง ศาลาปริยัติธรรม ศาลาท่าน้ำ 4 หลัง ฌาปนสถาน มณฑปพระพุทธบาทจำลอง พระปรางค์ 4 องค์ และวิหารซึ่งภายในประดิษฐาน "หลวงพ่อขาว" หรือ "พระพุทธปุสโยภาส" สร้างเมื่อ พ.ศ. 2451 หน้าตักกว้าง 6 เมตร เป็นพระพุทธรูปองค์ใหญ่ ทรงปางมารวิชัย ก่อด้วยอิฐพอกปูนทาสีขาวทั้งองค์
วัดอยู่ดีบำรุงธรรม

วัดอยู่ดีบำรุงธรรม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงออเงิน เขตสายไหม กรุงเทพมหานคร มีที่ดินตั้งวัดเนื้อที่ 13 ไร่ 3 งาน 44 ตารางวา 
วัดอยู่ดีบำรุงธรรม ไม่ปรากฏหลักฐานว่าใครเป็นผู้สร้าง สันนิษฐานว่าสร้างประมาณ พ.ศ. 2441 เดิมวัดนี้มีชื่อว่า วัดออเงิน ซึ่งคงขนานนามตามภูมิประเทศที่ตั้งวัด ต่อมาได้มีผู้มีจิตศรัทธาได้ถวายที่ดินเพิ่มเติม คือ คุณพ่ออยู่ คุณแม่ดี เพื่อขยายบริเวณวัดให้กว้างขวางกว่าเดิม คณะกรรมการวัดในสมัยนั้น ได้เปลี่ยนชื่อ วัดออเงิน เป็น "วัดอยู่ดีบำรุงธรรม" ตามชื่อของท่านทั้ง 2 ตั้งแต่บัดนั้นเป็นต้นมา วัดได้รับพระราชทานวิสุงคามสีมาเมื่อวันที่ 24 มีนาคม พ.ศ. 2512
อาคารเสนาสนะในวัด ได้แก่ อุโบสถกว้าง 8.50 เมตร ยาว 16 เมตร กุฏิสงฆ์จำนวน 7 หลัง หอสวดมนต์กว้าง 13.75 เมตร ยาว 22 เมตร สร้างเมื่อ พ.ศ. 2523 ศาลาการเปรียญกว้าง 13.50 เมตร ยาว 29 เมตร สร้างเมื่อ พ.ศ. 2500 วัดพระพุทธรูปศักดิสิทธิ์ประจำวัดชื่อว่า "หลวงพ่อสัมฤทธิ์" มีขนาดหน้าตัก 29 นิ้ว ประดิษฐานอยู่บนหอสวดมนต์ ซึ่งมีหลักฐานเชื่อกันต่อ ๆ กันมาว่า เป็นพระพุทธรูปที่ได้สร้างในสมัยอยุธยาตอนต้น
ยุทธการที่มัรญุศเศาะฟัร (ค.ศ. 1303)

ยุทธการที่มัรญุศเศาะฟัร (หรือ มัรญุศศุฟัร) มีอีกชื่อหนึ่งว่า ยุทธการที่ชักฮาบ เกิดในวันที่ 20 ถึง 22 เมษายน ค.ศ. 1303 ระหว่างรัฐสุลต่านมัมลูกกับจักรวรรดิมองโกลพร้อมกับพันธมิตรชาวอาร์มีเนียใกล้อัลกิสวะฮ์ ซึ่งอยู่ทางตอนใต้ของดามัสกัส สงครามนี้มีอิทธิพลทั้งประวัติศาสตร์อิสลามกับเวลาร่วมสมัย เพราะข้อโต้แย้งเกี่ยวกับญิฮาดต่อมุสลิมและเราะมะฎอนมีส่วนเกี่ยวข้องกับฟัตวาของอิบน์ ตัยมียะฮ์ ที่มีส่วนร่วมในสงครามนี้ด้วย หลังจากฝ่ายมองโกลพ่ายแพ้ในสงครามนี้ ทำให้การุกรานลิแวนต์ของพวกมองโกลสิ้นสุดลง
ยุทธการที่มัรญุศเศาะฟัร

ยุทธการที่มัรญุศเศาะฟัร อาจหมายถึง:
ดูเพิ่ม.
<table id="
disambigbox" class="metadata plainlinks dmbox 
dmbox-disambig" style="">
<tr>
<td class="mbox-image" style="padding: 2px 0 2px 0.4em;">
 </td>
<td class="mbox-text" style="padding: 0.25em 0.4em; font-style: italic; "> หน้านี้รวมบทความที่มีชื่อเหมือนหรือใกล้เคียงกัน
 </td>
</tr>
</table>#เปลี่ยนทาง
วัดศรีรัตนธรรมาราม

วัดศรีรัตนธรรมาราม เป็นวัดราษฎร์สังกัดคณะสงฆ์ฝ่ายธรรมยุติกนิกายสายพระครูวินัยธรมั่น ภูริทตฺโตและเป็นวัดในเครือวัดธรรมมงคลเถาบุญนนทวิหาร ตั้งอยู่ในตำบลบางโฉลง อำเภอบางพลี จังหวัดสมุทรปราการ มีเนื้อที่ทั้งสิ้น 95 ไร่ โดย สมเด็จพระญาณวชิโรดม (หลวงพ่อวิริยังค์ สิรินฺธโร) เป็นเจ้าอาวาสรูปแรก ปัจจุบันมีพระวชิรวรคุณ (เสริมพร ธมฺมวโร) เป็นเจ้าอาวาส
เดิมที่ดินบริเวณนี้เป็นบ่อปลา เมื่อวันที่ 7 มกราคม พ.ศ. 2555 นายชูชาติและนางนภาพร พูลเจริญมีศรัทธาจึงถวายที่ดินให้ สมเด็จพระญาณวชิโรดม (วิริยังค์ สิรินฺธโร) เจ้าอาวาสวัดธรรมมงคลเถาบุญนนทวิหาร ได้วางศิลาฤกษ์อาคารพรชาติวิหารเมื่อวันที่ 2 มิถุนายน พ.ศ. 2556 และเมื่อวันที่ 5 มกราคม พ.ศ. 2557 วางศิลาฤกษ์ ธรรมสถานสุขภิญญา เขตสังฆาวาส สำหรับใช้เป็นที่พำนักของภิกษุและสามเณร วัดศรีรัตนธรรมารามได้รับอนุญาตตั้งวัดเมื่อวันที่ 15 กุมภาพันธ์ พ.ศ. 2559 ผู้ขออนุญาตสร้างวัดคือ นายสุชาติ พูลเจริญ ต่อมามีพิธีวางศิลาฤกษ์อุโบสถกลางน้ำเมื่อวันที่ 23 มีนาคม พ.ศ. 2560 โดยนายแพทย์ปราเสริฐ ปราสาททองโอสถ เป็นประธานฝ่ายฆราวาส ผู้ออกแบบอุโบสถหลังนี้คือ ประดิษฐ์ บัวน้ำจืด
วัดป่าสุขใจ

วัดป่าสุขใจ เป็นวัดราษฎร์สังกัดคณะสงฆ์ฝ่ายธรรมยุติกนิกายและเป็นวัดสาขาของวัดเมตตากิตติคุณ จังหวัดอุดรธานี ตั้งอยู่ในตำบลบางบ่อ อำเภอบางบ่อ จังหวัดสมุทรปราการ
วัดป่าสุขใจเป็นวัดที่มูลนิธิธรรมดีได้ร่วมกับภาคีสมาชิกและสาธุชนร่วมกันสร้างขึ้นมา ได้บริจาคที่ดินจำนวน 50 ไร่ เพื่อถวายแด่หลวงพ่อสงบ กุสลจิตฺโต ปัจจุบันท่านมีตำแหน่งรักษาการเจ้าอาวาสวัดป่าสุขใจ ท่านได้ดำริพร้อมสร้างวัดแห่งนี้ขึ้นมาตามรูปแบบของวัดป่า เพื่อถวายแด่องค์หลวงตามหาบัว วัดได้รับอนุญาตสร้างวัดเมื่อวันที่ 24 กันยายน พ.ศ. 2558 ได้รับพระราชทานวิสุงคามสีมาเมื่อวันที่ 9 กันยายน พ.ศ. 2559
วัดเป็นสถานที่ปฏิบัติธรรมเน้นการเจริญภาวนา มีความแตกต่างจากวัดป่าหลายแห่ง คือ มีการสวดมนต์ทำวัตรเช้าเย็นตามปกติ หากการปฏิบัติในแบบอื่น ๆ จะมุ่งเน้นการภาวนา เจริญสติ รวมทั้งเดินจงกรมเสียมากกว่า ที่พักออกมาโดยแยกออกเป็นสัดส่วน วัดไม่มีตู้รับบริจาคใด ๆ พระฉันเช้าเพียงรอบเดียว
วัดเกาะแก้ว (จังหวัดสมุทรปราการ)

วัดเกาะแก้ว เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางพลีน้อย อำเภอบางบ่อ จังหวัดสมุทรปราการ มีพื้นที่ตั้งวัดเป็นที่ราบลุ่ม อยู่ริมคลองชวดพร้าว มีที่ดินตั้งวัด จำนวน 9 ไร่ 3 งาน 60 ตารางวา อาณาเขตทิศเหนือจดที่นาเอกชน ทิศใต้จดคลองชวดพร้าว ทิศตะวันออกจดคลองพญานาคราช และทิศตะวันตกจดคลองชวดพร้าว ปัจจุบันพระครูสังวรวิสุทธิคุณ (อาทร ป.ธ.3) ดำรงตำแหน่งเจ้าอาวาส
วัดเกาะแก้วเริ่มสร้างวัดขึ้นเมื่อประมาณ พ.ศ. 2480 โดยมีนายเกและนางแสง เรืองไทย เป็นผู้ยกที่ดินถวายวัด และวัดได้รับพระราชทานวิสุงคามสีมาเมื่อวันที่ 23 สิงหาคม พ.ศ. 2545 เขตวิสุงคามสีมากว้าง 20 เมตร ยาว 80 เมตร ภายในวัดมีอาคารเสนาสนะต่าง ๆ ได้แก่ อุโบสถ เป็นอาคารไม้ กุฏิสงฆ์ ศาลาการเปรียญ หอระฆัง หอไตร
แดเนียล เฟอร์แลนด์

แดเนียล เฟอร์แลนด์ (เกิด 31 มกราคม พ.ศ. 2514) เป็นนักแสดงและนักร้องชาวอเมริกันซึ่งเป็นที่รู้จักกันดีในฐานะผู้เริ่มต้นบทบาทของหนูน้อยหมวกแดงในเรื่อง "Into the Woods" ของ สตีเฟน ซอนด์เฮม ในละครบรอดเวย์
ชีวิตส่วนตัว.
เฟอร์แลนด์เกิดที่เดอร์บี, รัฐคอนเนตทิคัต เธอแต่งงานกับ ไมเคิล โกลด์สเตน เมื่อ พ.ศ. 2545; พวกเขามีลูกชายสองคน
คลาร์ก ปีเตอส์

ปีเตอร์ คลาร์ก (เกิดเมื่อวันที่ 7 เมษายน พ.ศ. 2495) เป็นที่รู้จักกันในนามของ คลาร์ก ปีเตอส์ เป็นนักแสดง, นักร้อง, นักเขียน และผู้กำกับชาวอเมริกัน เขาแสดงเป็นนักสืบ Lester Freamon และ Albert "Big Chief" Lambreaux ในละครของเดวิด ไซมอน ทางช่องเอชบีโอเรื่อง "เดอะไวร์", "ทรีม" และ "โชว์มีอะฮีโร", รับบทอะลอนโซ ควินน์ ในละครอาชญากรรมของช่องซีบีเอสเรื่อง "เพอร์ซันออฟอินทริสต์", ไอซาเอีย เพจ ในเรื่อง "เดอะดิไวด์" และโอทิส ในเรื่อง "5 เลือดอหังการ" ของสไปก์ ลี (2020)
วัดตะเคียน (จังหวัดนนทบุรี)

วัดตะเคียน เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 3 บ้านบางคูเวียง ตำบลบางคูเวียง อำเภอบางกรวย จังหวัดนนทบุรี บริเวณวัดมีตลาดน้ำวัดตะเคียนซึ่งมีทั้งตลาดบกและตลาดน้ำ เปิดทำการทุกวัน
ประวัติ.
วัดตะเคียนสร้างขึ้นเมื่อ พ.ศ. 2335 ได้รับพระราชทานวิสุงคามสีมาครั้งหลังเมื่อวันที่ 3 กุมภาพันธ์ พ.ศ. 2540 วัดแห่งนี้ในอดีตมีภิกษุมาจำพรรษาบ้างร้างบ้างสลับกันไป จนมาถึงสมัยที่หลวงปู่แย้ม ปิยวณฺโณ มาดำรงตำแหน่งเจ้าอาวาส ท่านได้พัฒนาวัดให้เจริญเรื่อยมาจนทุกวันนี้ หลวงปู่แย้มศึกษาวิชาแพทย์แผนโบราณจนแตกฉาน รักษาชาวบ้านจนมีชื่อเสียงโด่งดัง และได้สร้างวัตถุมงคล เช่น พระขุนแผนยอดขุนพล พระนางพญา พระขุนแผนใบบัว เสือปืนแตก ตะกรุดคลองตะเคียน เป็นต้น โดยท่านได้จารยันต์คาถาพระเจ้า 5 พระองค์ หรือเรียกว่า แม่ธาตุใหญ่ ซึ่งมีพุทธคุณเหนือยันต์ทั้งปวงลงในตะกรุด ยังมียันต์อีกตัวหนึ่งซึ่งอาจเรียกว่าเป็นยันต์เฉพาะตัวของหลวงปู่แย้ม คือ ยันต์มหาเบา
ในสมัยที่พระครูสมุห์สงบเป็นเจ้าอาวาส ท่านได้พัฒนาวัดโดยยกอุโบสถให้พ้นน้ำและบูรณะใหม่ทั้งหลัง ขยายศาลาการเปรียญใหม่โดยใช้ไม้สักทองและยกสองชั้น สร้างเมรุเผาศพใหม่ทันสมัย และสร้างเตาเผาสัตว์เลี้ยง
อาคารเสนาสนะและสิ่งศักดิ์สิทธิ์.
คาดว่าพระอุโบสถหลังเก่าคงสร้างมาตั้งแต่สมัยอยุธยา มีพระพุทธรูปเก่าแก่ประดิษฐานอยู่ภายใน ภายในพระอุโบสถหลังใหม่เป็นที่ประดิษฐานหลวงพ่อพุทธโคดม ประชาชนมักมานอนโลงศพเพื่อต่อชะตาและลอดโบสถ์เพื่อสะเดาะเคราะห์ ถือเป็นวัดแห่งแห่งเดียวในประเทศไทยที่มีการลอดโบสถ์ โดยสร้างหัวเสือและหัวมังกรให้เป็นประตูเข้าออก วัดมีมณฑปหลวงปู่แย้ม หลวงพ่อธรรมจักร เป็นพระยืนประดิษฐานอยู่ในวิหารหลวงพ่อธรรมจักร ศาลเจ้าแม่ประกายทองประกายมาศที่ชาวบ้านนิยมมาขอหวยแล้วบนด้วยเครื่องแต่งกายชุดไทย นอกจากนั้นยังมีหลวงพ่อโตซึ่งเป็นพระเก่าแก่ ประดิษฐานอยู่หน้าวัด บริเวณนั้นยังมีต้นตะเคียนซึ่งมีความเก่าแก่อายุนับร้อยปีและเหลืออยู่เพียงต้นเดียว
วัดโพธิ์บ้านอ้อย

วัดโพธิ์บ้านอ้อย เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมแม่น้ำเจ้าพระยา ในหมู่ที่ 4 บ้านลาว (โพธิ์บ้านอ้อย) ตำบลบางพูด อำเภอปากเกร็ด จังหวัดนนทบุรี
ประวัติ.
วัดโพธิ์บ้านอ้อยสร้างขึ้นเมื่อ พ.ศ. 2137 เดิมชื่อ วัดลาว ไม่ปรากฏว่าใครเป็นผู้สร้าง แต่สันนิษฐานว่าชาวลาวเป็นผู้สร้างและร้างไปเมื่อครั้งพม่าเข้ามาตีกรุงศรีอยุธยา เมื่อสมเด็จพระเจ้าตากสินมหาราชทรงขับไล่พม่าและสถาปนากรุงธนบุรีเป็นราชธานีแล้ว วัดนี้จึงมีราษฎรมาบำรุงและมีพระสงฆ์ปกครองเรื่อยมา ต่อมาในสมัยที่พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า ทรงดำรงตำแหน่งสมเด็จพระสังฆราช พระองค์ประทานนามวัดให้ใหม่ว่า "วัดโพธิ์บ้านอ้อย" เนื่องจากบริเวณวัดมีความร่มรื่นด้วยร่มเงาของต้นโพธิ์ที่ขึ้นอยู่ในวัด และโดยที่บริเวณใกล้เคียงมีวัดชื่อวัดโพธิ์หลายวัด จึงต้องเพิ่มสร้อยนามให้ชัดเจนว่าเป็นวัดใด สันนิษฐานกันว่าบริเวณบ้านลาวในสมัยนั้นคงมีการปลูกอ้อยกันมาก จึงใช้สร้อยนามวัดว่า "บ้านอ้อย" วัดได้รับพระราชทานวิสุงคามสีมาเมื่อวันที่ 14 มกราคม พ.ศ. 2484
อาคารเสนาสนะ.
วัดโพธิ์บ้านอ้อยเดิมตั้งอยู่ที่บริเวณที่เป็นโรงเรียนโพธินิมิตวิทยาคมในปัจจุบัน อุโบสถหลังเดิมยังคงอยู่ในบริเวณโรงเรียน อาคารเสนาสนะในปัจจุบันได้แก่ อุโบสถ สร้างเมื่อ พ.ศ. 2499 เป็นอาคารครึ่งไม้ ภายในประดิษฐานพระพุทธรูปปางมารวิชัย สร้างเมื่อ พ.ศ. 2499 มีนามว่า "หลวงพ่อขาว" หรือ "หลวงพ่อโพธิ์นิมิตร" ศาลาการเปรียญ สร้างเมื่อ พ.ศ. 2522 เป็นอาคารคอนกรีตเสริมเหล็ก ทรงไทยประยุกต์ 2 ชั้น ภายในประดิษฐานพระพุทธรูปปางมารวิชัย สร้างเมื่อ พ.ศ. 2497 หอสวดมนต์ สร้างเมื่อ พ.ศ. 2540 เป็นอาคารครึ่งตึกครึ่งไม้ กุฏิสงฆ์ เป็นอาคารครึ่งตึกครึ่งไม้และอาคารคอนกรีตเสริมเหล็ก และศาลาอเนกประสงค์ สร้างเมื่อ พ.ศ. 2540 เป็นอาคารครึ่งตึกครึ่งไม้
ภูมิประเทศ

ภูมิประเทศ เป็นลักษณะทางกายภาพทั้งในแนวดิ่งและแนวราบของพื้นผิว คำว่า ภูมิประเทศของพื้นสมุทร (bathymetry) เป็นคำที่ใช้สำหรับอธิบายความสูงต่ำหรือลักษณะทางกายภาพของพื้นที่ ๆ อยู่ใต้น้ำ ส่วนคำว่า ภูมิประเทศของพื้นโลก (hypsometry) ใช้อธิบายภูมิประเทศที่สัมพันธ์กับระดับน้ำทะเล (ความสูงเหนือระดับน้ำทะเล)
ในภูมิศาสตร์กายภาพ ภูมิประเทศคือลักษณะการวางตัวบนผิวดิน ปกติจะแสดงออกมาในรูปของความสูง ความชันและการวางตัวของลักษณะภูมิประเทศ ภูมิประเทศจะสงผลโดยตรงต่อการไหลของน้ำบนผิวดิน ภูมิประเทศที่มีขนาดใหญ่สามารถส่งผลต่อลมฟ้าอากาศและรูปแบบภูมิอากาศได้
ความสำคัญ.
มีหลายเหตุผลที่เราต้องทำความเข้าใจภูมิประเทศ:
ความต่างระดับ.
ความต่างระดับ หรือ ความสูงต่ำของผิวโลก เป็นการวัดการเปลี่ยนแปลงเชิงปริมาณ เช่นความสูงในแนวดิ่งของภูมิทัศน์ มักจะเป็นปริมาณความแตกต่างระหว่างจุดต่ำสุดและจุดสูงสุดในพื้นที่หนึ่ง ๆ ที่มีขอบเขตจำกัด
ธรณีสัณฐานวิทยา.
ธรณีสัณฐานวิทยาเป็นศาสตร์ที่ศึกษาต้นกำเนิดและวิวัฒนาการของภูมิประเทศ ภูมิประเทศเกิดขึ้นตามกระบวนการทางธรณีวิทยาที่ผ่านตามธรณีกาล
พาริซา ฟิตซ์-เฮนลีย์

พาริซา ฟิตซ์-เฮนลีย์  เป็นนักแสดงหญิงชาวจาเมกา ซึ่งเป็นที่รู้จักกันเป็นอย่างดีจากการรับบท เรวา คอนเนอร์ ในเรื่อง เจสซิกา โจนส์และ ลู้ก เคจ ตั้งแต่ปี ค.ศ. 2017 ฟิตซ์-เฮนลีย์ได้แสดงในละครของช่องเอ็นบีซีเรื่อง "เมืองมนตร์สาป"
ชีวิตในวัยเด็ก.
ฟิตซ์-เฮนลีย์เกิดและเติบโตในคิงส์ตัน ประเทศจาเมกา ซึ่งเธอเข้าเรียนที่โรงเรียนมัธยมเซนต์แอนดรูว์ เธอได้รับรางวัลนางแบบแฟชันแห่งปี ในปี พ.ศ. 2539 จาก บริษัท Pulse modeling
วัดแจ้งศิริสัมพันธ์

วัดแจ้งศิริสัมพันธ์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางกระสอ อำเภอเมืองนนทบุรี จังหวัดนนทบุรี ปัจจุบันพระโสภิตกิตติธาดา (ศรชัย ธมฺมทินฺโน ป.ธ.7) ดำรงตำแหน่งเจ้าอาวาส
วัดแจ้งศิริสัมพันธ์สร้างขึ้นเมื่อ พ.ศ. 2360 โดยพระนนทบุรี (ม่วง) เจ้าเมืองนนทบุรี เป็นผู้สร้าง เดิมมีนามว่า วัดแจ้ง ต่อมาพลโท พระยาสโมสรสรรพการ (ทัด ศิริสัมพันธ์) ซึ่งเป็นหลานผู้สร้างวัด ได้มาเป็นผู้บูรณะถาวรวัตถุต่าง ๆ เช่น อุโบสถ วิหาร ศาลาการเปรียญ กุฏิ และขนานนามใหม่เป็น "วัดแจ้งศิริสัมพันธ์" โดยเติมนามสกุลผู้บูรณะเข้าไปท้ายนามเดิมเพื่อเป็นเกียรติและอนุสรณ์ วัดได้รับพระราชทานวิสุงคามสีมาเมื่อวันที่ 7 กุมภาพันธ์ พ.ศ. 2532
อาคารเสนาสนะประกอบด้วยอุโบสถ สร้างเมื่อ พ.ศ. 2522 เป็นอาคารคอนกรีตเสริมเหล็ก ภายในมีภาพจิตรกรรมฝาผนังแสดงเรื่องราวพุทธประวัติและชาดก ศาลาการเปรียญ หอสวดมนต์ กุฏิสงฆ์ เป็นอาคารคอนกรีตเสริมเหล็ก วิหารหลวงพ่อทันใจ และบรรพตหลวงพ่อพระพุทธฉาย ส่วนปูชนียวัตถุสำคัญมีพระประธานประจำอุโบสถและพระพุทธฉายจำลอง 1 องค์
อีคา ดาร์วิล

อีคา ดาร์วิล (เกิด 11 เมษายน พ.ศ. 2532) เป็นนักแสดงชาวออสเตรเลีย เชื้อสายชาวจาเมกา-แคนาดา เขาเป็นที่รู้จักกันดีในบทบาท สก็อตต์ ทรูแมน ในเรื่อง พาวเวอร์เรนเจอร์ RPM, รับบท พิพ ในเรื่อง "Mr. Pip", รับบท มัลคอล์ม ดูเคส ในเรื่อง เจสซิกา โจนส์ และ ดิเอโก ใน "ดิออริจินัลส์
ประวัติ.
ชีวิตในวัยเด็ก.
ดาร์วิลล์ไปเรียนที่โรงเรียน Byron Bay High และอาศัยอยู่ใน Byron Bay, รัฐนิวเซาท์เวลส์ และซิดนีย์ เขาสนุกกับการเล่นสเก็ตและเล่นกระดานโต้คลื่น พ่อของเขาเป็นศิลปินเรกเก้จาเมกาชื่อ เรย์ ดาร์วิน และแม่ของเขาเป็นชาวแคนาดา
มิเรียม ชอร์

มิเรียม ชอร์ (เกิด 25 กรกฎาคม พ.ศ. 2514) เป็นนักแสดงหญิงชาวอเมริกัน เธอเป็นที่รู้จักจากการแสดงในละครเพลงแนวร็อคเรื่อง "Hedwig and the Angry Inch" และในภาพยนตร์ดัดแปลงชื่อเดียวกันในปี พ.ศ. 2544 ต่อมาเธอได้แสดงในละครชุดทางโทรทัศน์เรื่องสั้นหลายเรื่อง เช่น "สวิงทาวน์" (2008) and "GCB" (2012) ชอร์แสดงในซีรีส์ตลกของ ทีวีแลนด์ เรื่อง "ยังเกอร์" ชอร์รับบท Madelaine True ใน "Encores!" ของ "เดอะวายด์ปาร์ตี้" ที่ New York City Center เมื่อ 15–18 กรกฎาคม ค.ศ. 2015 ร่วมกับ ซัตตัน ฟอสเตอร์ นักแสดงร่วมในเรื่อง "ยังเกอร์"
รายชื่อฮอร์โมนในมนุษย์

ต่อไปนี้เป็นรายชื่อฮอร์โมนที่พบใน "Homo sapiens" การสะกดชื่อฮอร์โมนบางตัวในภาษาอังกฤษอาจไม่เป็นแบบแผนเดียวกัน ตัวอย่างเช่น ในเขตอเมริกาเหนือและทั่วโลกใช้ estrogen, gonadotropin ในขณะที่การสะกดแบบบริติชยังคงรูปทวิอักษรแบบกรีกไว้ใน oestrogen และนิยมการสะกดแบบเก่าของ gonadotrophin (จาก "trophē" 'สารอาหาร, ปัจจัยยังชีพ' แทนที่จะเป็น "tropē" 'กลับกลาย, เปลี่ยนแปลง')
รอยัลโบโรออฟเคนซิงทันแอนด์เชลซี

รอยัลโบโรออฟเคนซิงทันแอนด์เชลซี (RBKC) เป็นลอนดอนโบโรในลอนดอนชั้นในที่มีสถานะเป็นรอยัลโบโร เป็นโบโรที่มีพื้นที่เล็กที่สุดในลอนดอนและเป็นอำเภอที่มีพื้นที่เล็กที่สุดอันดับสองของประเทศอังกฤษ ในรอยัลโบโรนี้ประกอบด้วยพื้นที่ที่มั่งคั่งมาก ทั้งนอททิงฮิลล์, เคนซิงทัน, เซาธ์เคนซิงทัน, เชลซี และ ไนตสบริดจ์
โบโรนี้ตั้งติดกับตะวันตกของซิทีออฟเวสท์มินส์เทอร์ และตะวันออกของฮัมเมอสมิธแอนด์ฟูลลัม รอยัลโบโรนี้เป็นที่ตั้งของสถานศึกษาและหอสมุดที่มีชื่อเสียงในอัลเบอร์ทอพอลิส, ห้างสรรพสินค้าอย่างฮาร์รอดส์, พีเทอร์ โจนส์ และ ฮาร์วีย์ นิคอลส์, และสถานทูตมากมายในเบลกราเวีย, ไนตสบริดจ์ และ เคนซิงทันการ์เดินส์ และเป็นที่ตั้งของหนึ่งในบรรดาอสังหาริมทรัพย์ที่แพงที่สุดในโลก
คำขวัญประจำโบโร นำมาจากเพลงสวด 133 ซึ่งคือ "Quam bonum in Unum habitare" แปลคร่าว ๆ ว่า 'How good it is to dwell in unity' (มันช่างดีเหลือเกินที่ได้อยู่ร่วมกันในความเป็นหนึ่งเดียว)
ประวัติศาสตร์.
โบโรนี้ตั้งขึ้นโดยการรวมรอยัลโบโรออฟเคนซิงทันและเมทรอพอลิทันโบโรออฟเชลซีเข้าด้วยกันภายใต้พระราชบัญญัติการปกครองลอนดอน ปี 1963 ชื่อใหม่ของโบโรใหม่นี้แรกเริ่มคือ "เคนซิงทัน" แต่ภายหลังการประท้วงของประชาชนในเชลซีนับหลายพัน ส่งผลให้รัฐมนตรีว่าการกระทรวงการเคหะและการปกครองส่วนท้องถิ่น เซอร์ คีธ จอเซฟ ประกาศเมื่อ 2 มกราคม 1964 ว่าชื่อใหม่ของโบโรจะใช้ชื่อของทั้งสองโบโรเดิมรวมกัน คือ รอยัลโบโรออฟเคนซิงทันแอนด์เชลซี
ปิศาจของแมกซ์เวลล์

ปิศาจของแมกซ์เวลล์ เป็นการทดลองทางความคิดอย่างหนึ่งที่นักฟิสิกส์ James Clerk Maxwell เสนอขึ้นเมื่อ ค.ศ. 1867 เพื่อท้าทายกฎข้อที่สองของเทอร์โมไดนามิกส์ โดยมองว่ากฎที่ไม่ควรจะถูกฝ่าฝืนได้นี้ อาจถูกฝ่าฝืนได้ในทางทฤษฎีภายใต้เงื่อนไขบางอย่าง
การทดลองทางความคิดชุดนี้กำหนดให้มีปิศาจตนหนึ่ง มีอำนาจควบคุมประตูเล็กๆ ที่เชื่อมต่อกล่องใส่ก๊าซสองกล่อง ในขณะที่โมเลกุลก๊าซโมเลกุลหนึ่งกำลังเคลื่อนที่เข้ามาใกล้ประตู ปิศาจนี้จะเปิดและปิดประตูอย่างรวดเร็ว โดยตั้งใจให้โมเลกุลก๊าซที่มีความเร็วสูงผ่านได้ในทิศทางหนึ่งเท่านั้น และโมเลกุลก๊าซที่มีความเร็วต่ำผ่านได้ในทิศทางกลับกันเท่านั้น เมื่อเป็นเช่นนี้จะทำให้กล่องใส่ก๊าซฝั่งหนึ่งมีโมเลกุลก๊าซที่มีความเร็วสูงเป็นจำนวนมากกว่าอีกกล่องหนึ่ง ทำให้กล่องนั้นมีอุณหภูมิสูงขึ้น และอีกกล่องหนึ่งมีอุณหภูมิต่ำลง เกิดเป็นการลดลงของเอนโทรปี และฝ่าฝืนกฎข้อที่สองของเทอร์โมไดนามิกส์
อัลมัฆริบ

อัลมัฆริบ ("ตะวันตก") ซึ่งยังเป็นที่รู้จักกันในชื่อ แอฟริกาตะวันตกเฉียงเหนือ, อัลมัฆริบุลกะบีร  และในอดีตว่า "ชายฝั่งบาร์บารี" คือส่วนตะวันตกของแอฟริกาเหนือ ภูมิภาคนี้ประกอบด้วยประเทศแอลจีเรีย ลิเบีย มอริเตเนีย (ซึ่งยังถือเป็นส่วนหนึ่งของแอฟริกาตะวันตกด้วย) โมร็อกโก และตูนิเซีย นอกจากนี้ ภูมิภาคอัลมัฆริบยังครอบคลุมถึงดินแดนเวสเทิร์นสะฮาราซึ่งเป็นกรณีพิพาท (โมร็อกโกควบคุมส่วนใหญ่และสาธารณรัฐประชาธิปไตยอาหรับซาห์ราวีควบคุมบางส่วน) และเมืองเซวตาและเมลียา (สเปนควบคุมทั้งสองเมือง) ณ ค.ศ. 2018 ภูมิภาคนี้มีประชากรมากกว่า 100 ล้านคน
ตลอดคริสต์ศตวรรษที่ 18 ถึง 19 แหล่งข้อมูลที่เป็นภาษาอังกฤษมักเรียกภูมิภาคนี้ว่า ชายฝั่งบาร์บารี หรือ รัฐบาร์บารี ซึ่งเป็นศัพท์ที่แผลงมาจากคำว่าชนเบอร์เบอร์ บางครั้งก็เรียกว่า ดินแดนแอตลาส ซึ่งสื่อถึงเทือกเขาแอตลาสที่ตั้งอยู่ในภูมิภาค ในภาษากลุ่มเบอร์เบอร์ ศัพท์ "ตามัซฆา" ใช้สื่อถึงภูมิภาคอัลมัฆริบร่วมกับส่วนน้อยของประเทศมาลี ไนเจอร์ อียิปต์ และกานาเรียสของสเปนซึ่งแต่เดิมเป็นถิ่นที่อยู่ของชนเบอร์เบอร์
โดยทั่วไปอัลมัฆริบได้รับการนิยามว่ามีพื้นที่ครอบคลุมส่วนใหญ่ของแอฟริกาเหนือ ซึ่งรวมพื้นที่ส่วนใหญ่ของทะเลทรายสะฮารา แต่ไม่รวมอียิปต์และซูดานซึ่งได้รับการจัดให้อยู่ในภูมิภาคอัลมัชริก (ส่วนตะวันออกของโลกอาหรับ) การนิยามพื้นที่อัลมัฆริบแบบดั้งเดิม (ซึ่งจำกัดขอบเขตอยู่เฉพาะเทือกเขาแอตลาสและที่ราบชายฝั่งของโมร็อกโก แอลจีเรีย ตูนิเซีย และลิเบีย) ได้ขยายขอบเขตรวมถึงมอริเตเนียและดินแดนพิพาทเวสเทิร์นสะฮาราในสมัยใหม่ ในสมัยอัลอันดะลุสในคาบสมุทรไอบีเรีย (ค.ศ. 711–1492) ชาวอัลมัฆริบ (ชาวเบอร์เบอร์มุสลิมหรือชาวอาหรับอัลมัฆริบ) เป็นที่รู้จักในหมู่ชาวยุโรปในชื่อว่า "ชาวมัวร์" 
ก่อนการก่อตั้งรัฐชาติสมัยใหม่ในช่วงคริสต์ศตวรรษที่ 20 ศัพท์ "อัลมัฆริบ" มักใช้เรียกพื้นที่ขนาดเล็กระหว่างทะเลเมดิเตอร์เรเนียนกับเทือกเขาแอตลาสทางทิศใต้ นอกจากนี้ยังรวมถึงดินแดนภาคตะวันออกของลิเบีย แต่ไม่รวมมอริเตเนียสมัยใหม่ ส่วนศัพท์ "อัลมัฆริบ" ในช่วงปลายคริสต์ศตวรรษที่ 19 จะใช้กับภูมิภาคชายฝั่งทะเลเมดิเตอร์เรเนียนตะวันตกของแอฟริกาเหนือโดยทั่วไป และกับแอลจีเรีย โมร็อกโก และตูนิเซียโดยเฉพาะ
แอลจีเรีย ลิเบีย มอริเตเนีย และตูนิเซียได้ก่อตั้งสหภาพอาหรับอัลมัฆริบใน ค.ศ. 1989 เพื่อสนับสนุนความร่วมมือและบูรณาการทางเศรษฐกิจในรูปแบบตลาดร่วม สหภาพได้รวมเวสเทิร์นสะฮาราอยู่ภายใต้สมาชิกภาพของโมร็อกโกไปโดยปริยาย อย่างไรก็ตาม สหภาพนี้ไม่มีความเคลื่อนไหวในปัจจุบัน
ความตึงเครียดระหว่างแอลจีเรียกับโมร็อกโกเหนือเวสเทิร์นสะฮาราตะวันตกได้เกิดขึ้นใหม่ โดยหนุนด้วยข้อพิพาทเรื่องพรมแดนระหว่างทั้งสองประเทศซึ่งยังไม่ได้รับการแก้ไข ความขัดแย้งหลักทั้งสองกรณีเป็นอุปสรรคต่อความร่วมมือของสหภาพและทำให้ทั้งสหภาพล้มเหลวไปทั้งหมด ความไร้เสถียรภาพในภูมิภาคกับการคุกคามความมั่นคงบริเวณชายแดนทำให้มีการเรียกร้องความร่วมมือระดับภูมิภาคอีกครั้ง ในเดือนพฤษภาคม ค.ศ. 2015 บรรดารัฐมนตรีว่าการกระทรวงการต่างประเทศแห่งสหภาพอาหรับอัลมัฆริบได้ประกาศความจำเป็นในการประสานนโยบายความมั่นคงในการประชุมคณะกรรมการติดตามครั้งที่ 33 ทำให้เกิดความหวังในการร่วมมือกันอีกครั้ง
ดูเพิ่ม.
<templatestyles src="Div col/styles.css"/>
อูร์เมตัน

อูร์เมตัน  เป็นหมู่บ้านและจาโมอัต (เทศบาล) ในเขตอัยนี แคว้นซุฆด์ ทางภาคตะวันตกเฉียงเหนือของประเทศทาจิกิสถาน ตัวจาโมอัตมีประชากรรวม 18,016 คน (2015) ประกอบด้วย 7 หมู่บ้าน ได้แก่ อูร์เมตัน (ที่ตั้ง), มัดม์, เรวัด, วาชัน, เวชกันด์, โวตา และโยโวน
หมู่บ้านอูร์เมตันตั้งอยู่บนทางหลวงสาย RB12 ระหว่างอัยนีถึงปันจาเค็นต์
มัสยิดเสี่ยวเถา-ยฺเหวียน

มัสยิดเสี่ยวเถา-ยฺเหวียน  ในอดีตมีชื่อว่า มัสยิดอิสลามตะวันตก หรือ มัสยิดเซี่ยงไฮ้ตะวันตก เป็นมัสยิดที่อำเภอหวงผู่, เซี่ยงไฮ้, ประเทศจีน โดยเป็นมัสยิดที่ใหญ่ที่สุดในเซี่ยงไฮ้
การเดินทาง.
ตัวมัสยิดสามารถเข้าถึงได้ผ่านการเดินจากฝั่งตะวันออกของสถานีเหล่าซีเหมินของรถไฟใต้ดินเซี่ยงไฮ้
กลุ่มอาการปารีโน

กลุ่มอาการปารีโน หรือ กลุ่มอาการแพรินอด  เป็นอาการซึ่งผู้ป่วยไม่สามารถขยับดวงตาขึ้นและลงได้ เกิดจากการกดของศูนย์การเพ่งมองแนวตั้ง (vertical gaze center) ที่รอสทัลอินเทอร์สทิเทียลนิวเคลียสของมีเดียลลองทิจูนอลฟาซิคูลัส (riMLF) 
กลุ่มอาการพาริโนดเป็นความผิดปกติในการเคลื่อนไหวดวงตา และการสูญเสียการทำงานของรูม่านตา เกิดจากการบาดเจ็บในเบรนสเตมท่อนบน ชื่อของกลุ่มอาการตั้งตามอองรี ปารีโน (Henri Parinaud) (1844–1905) บิดาแห่งจักษุวิทยาฝรั่งเศส
กลุ่มอาการเวเบอร์

กลุ่มอาการเวเบอร์  หรือ โรคหลอดเลือดสมองส่วนกลาง  หรือ อัมพาตครึ่งซีกท่อนบนสลับด้าน  เป็นชนิดหนึ่งของโรคหลอดเลือดสมองที่สร้างความเสียหายที่ส่วนมีเดียลของมิดเบรนที่ซึ่งประกอบด้วยออคูโลมอเตอร์ฟาซิเคิลส์ (oculomotor fascicles) ในซิสเทิร์นระหว่างเพดันเคิล (interpeduncular cisterns) และเพดันเคิลในซีรีบรัม (cerebral peduncle) ส่งผลให้เกิดอาการแสดงคืออัมพาตของมอเตอร์นิวรอนท่อนล่างฝั่งเดียวกันกับร่างกายชนิดอัมพาตของเส้นประสาทออคูโลมอเตอร์ และอัมพาตครึ่งซีกที่ฝั่งตรงข้ามของร่างกาย
สาเหตุส่วนใหญ่เกิดจากการขาดเลือดของมิดเบรนอันเป็นผลจากการอุดตันที่แขนงของหลอดเลือดซีรีบรัมส่วนหลังเป็นส่วนใหญ่ นอกจากนี้อาจมีบางกรณีที่พบการอุดตันที่แขนงทางพารามีเดียนบองหลอดเลือดบาซิลาร์กระจายแบบไบเฟอร์เคต (basilar bifurcation perforating arteries)
ชื่อตั้งตามเซอร์เฮอร์มันน์ เดวิด เวเบอร์แพทย์ชาวลอนดอนผู้เกิดที่เยอรมนี และบันทึกอธิบายอาการนี้ครั้งแรกในปี 1863
เจดีย์ต้าย่าน

เจดีย์ต้าย่าน ("เจดีย์ห่านใหญ่") เป็นเจดีย์ที่ตั้งอยู่ในซีอานตอนใต้ มณฑลฉ่านซี ประเทศจีน สร้างขึ้นใน ค.ศ. 652 ในสมัยราชวงศ์ถัง ของเดิมมี 5 ชั้น ต่อมาในรัชสมัยบูเช็กเทียน มีการสร้างขึ้นใหม่ใน ค.ศ. 704 และในสมัยราชวงศ์หมิง มีการบูรณะด้านหน้าส่วนนอกที่เป็นอิฐ
วัตถุประสงค์หนึ่งของเจดีย์นี้ คือ ไว้บรรจุพระสูตรกับพระพุทธรูปขนาดเล็กที่พระถังซัมจั๋งนำมาจากอินเดีย ปัจจุบัน กำแพงส่วนในของเจดีย์มีรูปพระพุทธเจ้าที่ศิลปินหยัน ลี่เปิ่น สลักไว้
ประวัติ.
เจดีย์เดิมสร้างในรัชสมัยของจักรพรรดิถังเกาจง (ครองราชย์ ค.ศ. 649–683) มีความสูง 60 เมตร (198 ฟุต) ส่วนของผนังดินอัดกับหินส่วนหน้าด้านนอกพังลงในห้าทศวรรษต่อมา จักรพรรดินีบูเช็กเทียนจึงรับสั่งใน ค.ศ. 704 ให้สร้างเจดีย์ขึ้นใหม่ โดยเพิ่มอีก 5 ชั้น
แผ่นดินไหวในมณฑลฉ่านซี ค.ศ. 1556 สร้างความเสียหายแก่เจดีย์ โดยทำให้พังลงไป 3 ชั้น เหลือ 7 ชั้นมาจนถึงปัจจุบัน
ตัวโครงสร้างเอียงไปทางตะวันตกเพียงเล็กน้อย (ไม่กี่องศา) ส่วนเจดีย์เสี่ยวย่าน (เจดีย์ห่านน้อย) ได้รับความเสียหายเพียงเล็กน้อยในแผ่นดินไหว ค.ศ. 1556 (ยังไม่ได้ซ่อมแซมถึงปัจจุบัน) เจดีย์ต้าย่านได้รับการซ่อมแซมครั้งใหญ่ในช่วงสมัยราชวงศ์หมิง (1368–1644) และบูรณะอีกครั้งใน ค.ศ. 1964 ตัวเจดีย์ในปัจจุบันมีความสูง 64 เมตร (210 ฟุต) และชั้นบนสุดสามารถเห็นทิวทัศน์ของเมืองซีอานได้
บริเวณนี้ได้รับการยกเป็นแหล่งมรดกโลกเมื่อวันที่ 22 มิถุนายน ค.ศ. 2014
อัฎฎอเลียะอ์

อัฎฎอเลียะอ์  เป็นเมืองหลักของเขตผู้ว่าการอัฎฎอเลียะอ์ทางภาคตะวันตกเฉียงใต้ของประเทศเยเมน ตั้งอยู่บริเวณพิกัด ที่ระดับความสูงประมาณ 1,500 เมตร
ประวัติ.
บริเวณนี้เคยเป็นเมืองหลวงของเอมิเรตอัฎฎอเลียะอ์
เศรษฐกิจ.
ในอดีตเคยมีชุมชนชาวยิวที่ผลิตเส้นด้ายจากฝ้าย
ออกัสต์ บรุกส์แบงก์

ออกัสต์ บรุกส์แบงก์  เกิดเมื่อวันที่ 9 กุมภาพันธ์ พ.ศ. 2564 เป็นพระโอรสคนแรกใน เจ้าหญิงยูเชนี และ แจ็ก บรุกส์แบงก์ พระนัดดาคนแรกใน เจ้าฟ้าชายแอนดรูว์ และ ซาราห์ ดัชเชสแห่งยอร์ก พระราชปนัดดาคนที่ 9 ใน สมเด็จพระราชินีนาถเอลิซาเบธที่ 2 แห่งสหราชอาณาจักร อยู่ในลำดับที่ 13 ในการสืบราชบัลลังก์สหราชอาณาจักรและเครือจักรภพ
และหลังจากที่ ออกัสต์ บรุกส์แบงก์ เกิดได้ไม่กี่วัน เจ้าชายเฮนรี ดยุกแห่งซัสเซกซ์ ซึ่งมีศักดิ์เป็นพระมาตุลา (ลุงฝ่ายแม่) ได้ประกาศว่า เมแกน ดัชเชสแห่งซัสเซกซ์ ทรงพระครรภ์ที่ 2 และหากดัชเชสมีพระประสูติกาลพระบุตรพระองค์ที่ 2 ออกัส จะได้เลื่อนเป็นอันดับที่ 12 ในการสืบราชบัลลังก์
หลังจากนั้น เจ้าหญิงเบียทริซ ซึ่งมีศักดิ์เป็นพระมาตุจฉา (ป้าฝ่ายแม่) ทรงพระครรภ์และจะมีพระประสูติกาลในฤดูใบไม้ร่วงปีเดียวกัน จะมีผลให้ออกัส จะได้เลื่อนเป็นลำดับที่ 13 ในการสืบราชบัลลังก์
โอลิเวีย โรดริโก

โอลิเวีย อิซาเบล โรดริโก (เกิด 20 กุมภาพันธ์ ค.ศ. 2003) เป็นนักร้องนักแต่งเพลงและนักแสดงชาวอเมริกัน เธอได้รับการยอมรับในช่วงปลายปี ค.ศ. 2010 ด้วยบทบาทนำในรายการโทรทัศน์ของดิสนีย์ในเรื่อง "บิซาร์ดวาร์ก" และ "ไฮสกูลมิวสิกคัล: เดอะซีรีส์" หลังจากนั้นเซ็นสัญญากับเกฟเฟนและอินเตอร์สโคปเรเคิดส์ในปี ค.ศ. 2020 โรดริโกได้ปล่อยซิงเกิลเปิดตัว "ไดเวอส์ไลเซินซ์" ซึ่งทำลายสถิติต่าง ๆ และกลายเป็นหนึ่งในเพลงที่ขายดีที่สุดของปี ค.ศ. 2021 ซึ่งได้กลายเป็นการผลักดันให้เธอโด่งดังในกระแสหลัก ตามมาด้วยซิงเกิล "เดจาวู" และ "กูดโฟร์ยู" และเปิดตัวสตูดิโออัลบั้มเดี่ยวของเธอ "ซาวเออร์" (2021) ซึ่งประสบความสำเร็จในเชิงวิจารณ์และเชิงพาณิชย์ คว้ารางวัลต่าง ๆ รวมถึงรางวัลแกรมมีสามรางวัล สารคดีจากดิสนีย์+ เรื่อง "โอลิเวีย โรดริโก: ไดร์ฟวิงโฮมทูยู" เล่าถึงกระบวนการสร้างสรรค์ของเธอกับ"ซาวเออร์" ตามมาด้วยในปี ค.ศ. 2022
โรดริโกมีซิงเกิลในอันดับหนึ่งของบิลบอร์ดฮอต 100 จำนวนสองซิงเกิล อัลบั้มอันดับหนึ่งของบิลบอร์ด 200 จำนวนหนึ่งอัลบั้ม และใบรับรองระดับแพลตินัมจำนวนห้าใบจากสมาคมผู้ประกอบกิจการเพลงของสหรัฐอเมริกา (RIAA) นอกจากรางวัลอื่น ๆ แล้ว เธอยังได้รับรางวัลอเมริกันมิวสิกอะวอดส์ บิลบอร์ดมิวสิกอะวอดส์ 7 รางวัล และเอ็มทีวีวิดีโอมิวสิกอะวอดส์ 4 รางวัล นิตยสาร"ไทม์"เสนอชื่อให้เธอเป็นผู้ให้ความบันเทิงแห่งปี ค.ศ. 2021 และ"บิลบอร์ด"ตั้งชื่อให้เธอเป็นผู้หญิงแห่งปี ค.ศ. 2022
การเป็นศิลปิน.
อิทธิพล.
โรดริโกกล่าวว่าเธอมีเทย์เลอร์ สวิฟต์ และลอร์ด เป็นแรงบันดาลใจและยกให้เป็นไอดอลของเธอในแนวทางดนตรีของเธอ และยังขนานนามตัวเองว่าเป็นแฟนตัวยงของสวิฟต์ "คือโลกทั้งใบ" เธอขนานนามว่า แจ็ก ไวต์ สมาชิกวงเดอะไวต์สไตรปส์ว่า "ฮีโรของฮีโรทั้งหมด" ของเธอ อิทธิพลอื่น ๆ ของเธอ ได้แก่ อลานิส มอริสเซตต์, เคซี มัสเกรฟส์ ฟิโอนา แอปเปิล, เซนต์วินเซนต์, คาร์ดิ บี, เกว็น สเตฟานี, แอวริล ลาวีน, และลานา เดล เรย์
เบรฟ (เว็บเบราว์เซอร์)

เบรฟ  เป็นเว็บเบราว์เซอร์ ฟรีและโอเพนซอร์สที่พัฒนาโดย Brave Software, Inc. โดยมีพืนฐานมาจากเว็บเบราว์เซอร์โครเมียม ตัวเบราว์เซอร์มีการปิดกั้นโฆษณาและเครื่องมือติดตามเว็บไซต์ และมีช่องทางให้ผู้ใช้สนับสนุนโดยการส่งคริปโทเคอร์เรนซีในรูปแบบ Basic Attention Tokens ไปยังเว็บไซต์และผู้สร้างเนื้อหา
ณ ปี 2020 เบรฟได้มีการเผยแพร่สำหรับวินโดวส์, แมคโอเอส, ลินุกซ์, แอนดรอยด์ และไอโอเอส
ประวัติ.
เมื่อวันที่ 28 พฤษภาคม 2015 ซีอีโอ เบรนดัน อิช (ผู้สร้างภาษาจาวาสคริปต์และอดีตซีอีโอของบริษัทมอซิลลา) และซีทีโอ Brian Bondy ได้ก่อตั้ง Brave Software เมื่อวันที่ 20 มกราคม 2016 Brave Software ได้เปิดตัวเบรฟเวอร์ชันแรกพร้อมความสามารถในการป้องกันโฆษณา และประกาศแผนการสำหรับโฆษณาที่เคารพความเป็นส่วนตัวและโปรแกรมแบ่งปันรายได้ 
ในเดือนมิถุนายน 2018 เบรฟได้เปิดตัวเบราว์เซิร์ฟเวอร์ชันทดสอบแบบเพย์ทูเซิร์ฟ เบรฟเวอร์ชันมีโฆษณาประมาณ 250 รายการและส่งบันทึกโดยละเอียดเกี่ยวกับกิจกรรมการท่องเว็บของผู้ใช้ไปยังเบรฟเพื่อทดสอบการทำงานนี้ในระยะสั้น เบรฟประกาศว่าจะมีการทดลองเพิ่มเติมตามมา หลังจากนั้นในเดือนนั้นเบรฟได้เพิ่มการรองรับทอร์ ในโหมดไม่ระบุตัวตนของเบราว์เซอร์บนเดสก์ท็อป 
จนถึงเดือนธันวาคมปี 2018 เบรฟทำงานบนฟอร์กของ Electron ที่เรียกว่า Muon ซึ่งโฆษณาไว้ว่าเป็น "ฟอร์กที่ปลอดภัยกว่า" อย่างไรก็ตามนักพัฒนาเบรฟได้ย้ายไปโดครมเมีนมโดยอ้างว่าต้องการลดภาระการบำรุงรักษา Brave Software เปิดตัวเวอร์ชันสุดท้ายที่ใช้ Muon โดยมีเจตนาที่จะหยุดทำงานและสั่งให้ผู้ใช้อัปเดตเมื่อใกล้จะสิ้นสุดอายุการใช้งาน 
ในเดือนมิถุนายน 2019 Brave ได้เริ่มทดสอบอัลกอริทึมการจับคู่กฎการบล็อกโฆษณาใหม่ซึ่งเขียนในภาษา รัสต์ แทนก่อนหน้านี้ที่เขียนในภาษาซี++ อัลกอริทึมของ uBlock Origin และ Ghostery เป็นแรงบันดาลใจให้เกิดตรรกะใหม่ซึ่งเบรฟอ้างว่าทำงานเร็วกว่าอัลกอริทึมก่อนหน้าโดยเฉลี่ย 69 เท่า
เบรฟเปิดตัวรุ่นเสถียรเวอร์ชัน 1.0 เมื่อวันที่ 13 พฤศจิกายน 2019 ในขณะที่มีผู้ใช้งานรวม 8.7 ล้านคนต่อเดือน ในขณะนั้นมีผู้ใช้งานประมาณ 3 ล้านคนต่อวัน เบรฟ 1.0 ทำงานบนแอนดรอยด์, ไอโอเอส, วินโดวส์ 10, แมคโอเอส หรือลินุกซ์ ซึ่งรวม "ลักษณะโดดเด่นของเบรฟเกือบทั้งหมดในทุกแพลตฟอร์ม" ตามข้อมูลจาก engadget 
ในเดือนพฤศจิกายน 2020 เบรฟรายงานว่ามีผู้ใช้ 20 ล้านคนต่อเดือน และในเดือนกุมภาพันธ์ 2021 มีผู้ใช้งานมากกว่า 25 ล้านคนต่อเดือน 
ในเดือนมกราคมปี 2021 Brave ได้รวมอีโคเซียเป็นหนึ่งในโปรแกรมค้นหาเว็บตัวเลือก
รูปแบบธุรกิจ.
เบรฟใช้ Basic Attention Token (BAT) เพื่อเพิ่มรายได้ ก่อตั้งขึ้นในเดลาแวร์ในชื่อ Hyperware Labs, Inc. ในปี 2015 ต่อมาบริษัทได้เปลี่ยนชื่อเป็น Brave Software, Inc. และจดทะเบียนในแคลิฟอร์เนียซึ่งเป็นที่ตั้งของสำนักงานใหญ่
ภายในเดือนสิงหาคม 2016 บริษัทได้รับเงินอย่างน้อย 7 ล้านดอลลาร์สหรัฐจากนักลงทุนเทพบุตรจากธุรกิจเงินร่วมลงทุน ซึ่งรวมถึง Founders Fund ของ Peter Thiel, Propel Venture Partners, Pantera Capital, Foundation Capital และ Digital Currency Group
ในเดือนพฤศจิกายน 2019 Brave ได้เปิดตัว Brave Ads ซึ่งเป็นเครือข่ายโฆษณาที่คืนส่วนแบ่งรายได้ 70% ให้กับผู้ใช้ ลูกค้าของเครือข่ายรวมถึงบริษัทพันธมิตรเช่น Vice, Home Chef, ConsenSys, eToro และอื่น ๆ
เวสท์เอนด์ (ลอนดอน)

เวสท์เอนด์ออฟลอนดอน  หรือมักเรียกว่า เดอะเวสท์เอนด์  เป็นย่านหนึ่งในเซนทรอลลอนดอน ทางตะวันตกของซิทีออฟลอนดอน และทางเหนืของแม่น้ำเทมส์ เป็นที่ตั้งของอาคาร สถานที่ท่องเที่ยว หน่วยงาน ห้างร้านที่สำคัญ รวมถึงเป็นที่กระจุกของเวสท์เอนด์เธียเทอร์ที่มีชื่อเสียง
คำว่าเวสท์เอนด์ปรากฏใช้ครั้งแรกในศตวรรษที่ 19 เพื่อใช้เรียกพื้นที่สมัยนิยม (fashionable) ทางจะวันตกของแชร์ริงครอสส์ เวส์เอนด์ครอบคลุมพื้นที่บองสองโบโร คือเวสท์มินส์เทอร์ และ แคมเดิน
เสาเนลสัน

เสาเนลสัน  เป็นอนุสาวรีย์ในจัตุรัสทราฟัลการ์ ในซิทีออฟเวสท์มินส์เทอร์ในลอนดอนกลาง สร้างขึ้นเพื่อระลึกถึงนายพลเรือฮอราชีโอ เนลซัน ผู้เสียชีวิตในยุทธการทราฟาลการ์ในปี 1805 เสานี้สร้างขึ้นระหว่างปี 1840 และ 1843 ผลงานออกแบบของวิลเลียม เรลทัน ด้วยมูลค่าก่อสร้าง £ เป็นเสาแบบคอรีเธียน สร้างขึ้นจากหินแกรนิตดาร์ทมัวร์ ส่วนรูปปั้นของเนลซันแกะสลักขึ้นจากหินทรายเครกลีธ โดยประติมากร อี. เอช. เบลี สิงโตบรอนซ์สี่ตัวรอบฐานนั้นออกแบบโดยเซอร์เอ็ดวิน แลนด์เซียร์ ต่อเติมเข้าไปในปี 1867
เสานี้มีการบูรณะใหม่ในปี 2006 ด้วยทุน £ ระหว่างนั้นได้ทีการศึกษาสำรวจเสาและพบว่าเสานั้นมีความสูงเตี้ยกว่าที่คาดการณ์กันไว้ราว ความสูงของอนุสาวรีย์นี้อยู่ที่ จากฐานถึงยอดหมวกของเนลซัน
คุมิ ยางามิ

คุมิ ยางามิ (เกิด 13 มิถุนายน ค.ศ. 1994 ที่จังหวัดไอจิ) ชื่อเล่น คูมิน  เป็นนักปาเป้ามืออาชีพชาวญี่ปุ่น และเป็นอดีตสมาชิกของวงไอดอลญี่ปุ่น เอสเคอีโฟร์ตีเอต ทีมเอส ปัจจุบันเธออยู่ในสังกัด Miraikuru
พิคะดิลีเซอร์เคิส

พิคะดิลีเซอร์เคิส  เป็นทางแยกและพื้นที่สาธารณะในย่านเวสท์เอินด์ของลอนดอน ในซิทีออฟเวสท์มินส์เทอร์ สร้างขึ้นในปี 1819 เพื่อเชื่อมถนนเรเจินท์เข้ากับพิคะดิลี คำว่า "circus" (เซอร์เคิส) ในที่นี้มาจากคำภาษาละตินแปลว่า "วงกลม" (circle) หมายถึงพื้นที่โล่งวงกลมที่ทางแยกของถนน
ปัจจุบันพิคะดิลีเชื่อมต่อถนนชาฟทสบรี, เดอะเฮย์มาร์เค็ต, ถนนคอเวนทรี (มุ่งหน้าจัตุรัสเลสเตอร์) และถนนกลาสส์เฮาส์ พิคะดิลีเป็นที่รู้จักจากป้ายหน้าโฆษณานีออนบนตึกหัวมุมทางเหนือ และน้ำพุชาฟทสบรีเมมอเรียล และรูปปั้นแอนเทรอส (ซึ่งมักถูกเข้าใจผิดว่าเป็นเอรอส)
อาคารล้อมรอบของเซอร์เคิสที่มีชื่อเสียงเช่นลอนดอนพาวิลเลียน และ โรงละครไครเทอริออน ใต้พลาซานี้คือรถไฟใต้ดินสถานีพิคะดิลีเซอร์เคิสของรถไฟใต้ดินลอนดอน
ชาริงครอสส์

ชาริงครอสส์  เป็นทางแยกในลอนดอน ประเทศอังกฤษ ที่เชื่อมต่อเส้นทางหกเส้นทาง ใกล้กันกับครอสส์คือพระบรมชานุสาวรีย์บรอนซ์ของชาลส์ที่หนึ่ง ผลงานของประติมากรชาวฝรั่งเศส ฮิวเบิร์ท เลอ ซู ตั้งแต่ปี 1675
นับตั้งแต่ต้นศตวรรษที่ 19 ชาริงครอสส์เป็น "จุดกลางของลอนดอน" แห่งชาติ และในปัจจุบันเป็นจุดกิโลเมตรที่ศูนย์ของลอนดอน
พระครูนิยุตต์ธรรมกิจ (เสียน สุธมฺโม)

พระครูนิยุตต์ธรรมกิจ นามเดิม เสียน พวงสมบัติ ฉายา สุธมฺโม (25 มีนาคม พ.ศ. 2475 - 26 มกราคม พ.ศ. 2563) เป็นพระเถระชั้นผู้ใหญ่อีกท่านหนึ่งในอำเภอพยุหะคีรี เป็นอดีตเจ้าอาวาสวัดอินทาราม, อดีตเจ้าคณะตำบลพยุหะ-เนินมะกอก
ประวัติ.
พระครูนิยุตต์ธรรมกิจ เดิมชื่อ เสียน นามสกุล พวงสมบัติ เกิดเมื่อวัน เสาร์ ที่ 25 มีนาคม พ.ศ. 2475 ตรงกับแรม 15 ค่ำ เดือน 4 ปีวอก บิดาชื่อ นายเฉื่อย พวงสมบัติ มารดาชื่อ นางล้อม สกุลเดิม แป้นแก้ว เกิด ณ บ้านเลขที่ 443 หมู่ที่ 4 ตำบลพยุหะ อำเภอพยุหะคีรี จังหวัดนครสวรรค์ มีพี่น้องร่วมมารดาเดียวกันรวม 8 คน 
การศึกษา.
ได้เรียนหนังสือที่วัดอินทาราม มีอาจารย์นวมเป็นครูสอน ต่อมาได้ย้ายไปศึกษาที่โรงเรียนประชาธนูทิศ และได้ไปเรียนประถมศึกษาปีที่ 4 ที่โรงเรียนพยุหะศึกษาคาร 
อุปสมบท.
เมื่อวันที่ 2 เมษายน พ.ศ. 2499 มีพระครูนิสิตคุณากร (กัน คงฺครตโน) วัดเขาแก้ว เป็นพระอุปัชฌาย์ พระครูนิภาธรโสภณ (ชี อินทงฺกโร) วัดอินทาราม เป็นพระกรรมวาจาจารย์ และพระครูปลัดคุณวัฒน์ (เทิน นนฺทิโย) วัดเขาแก้ว เป็นพระอนุสาวนาจารย์ ณ พัทธสีมาวัดอินทาราม 
อวสานชีวิต.
พระครูนิยุตต์ธรรมกิจ (เสียน สธัมโม) เริ่มอาพาธด้วยโรคชรา เนื่องด้วยทำงานเพื่อหวังพัฒนาวัดอยู่ตลอดเวลา ทำให้ไม่มีเวลาพักผ่อน โดยมีพี่น้องของท่าน ได้แวะเวียนมาอุปัฏฐาก และเข้ารับการตรวจรักษาอาการอย่างต่อเนื่อง โดยมีคณะศิษยานุศิษย์พาตัวไปรักษา แต่ด้วยการกรำงานอย่างหนัก จึงทำให้มรณภาพ ด้วยอาการสงบที่ กุฏิอินทังกุโร ซึ่งเป็นกุฏิที่พำนักของท่านตั้งแต่ขึ้นรับตำแหน่งเข้าอาวาส เมื่อวันที่ 26 มกราคม พ.ศ. 2563 รวมอายุ 88 ปี พรรษา 64 
พระราชทานเพลิงศพ.
ในวัน เสาร์ ที่ 30 มกราคม พ.ศ. 2563 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าโปรดพระราชทานเพลิงศพ พระครูนิยุตต์ธรรมกิจ (เสียน สธัมโม) ณ เมรุชั่วคราว วัดอินทาราม เวลา 16.00 น.
ลอนดอนโบโรออฟอีลิง

ลอนดอนโบโรออฟอีลิง  เป็นลอนดอนโบโรหนึ่งในลอนดอนตะวันตก ประกอบด้วยเจ็ดเมือง (towns) หลัก ๆ ได้แก่: แอคเทิน (W3), อีลิง (W5, W13), กรีนเฟิร์ด (UB6), ฮานเวลล์ (W7), นอร์โธลท์ (UB5), เพริเวล (UB6) และ เซาธอลล์ (UB1, UB2) โบโรนี้มีประชากร 341,806 คน มากที่สุดเป็นอันดับสี่ในบรรดาโบโรของลอนดอน
อีลิงเป็นจุดเชื่อมต่อลอนดอนชั้นใน เข้ากับ ลอนดอนชั้นนอก ศูนย์กลางการบริหารตั้งอยู่ที่อีลิงบรอดเวย์ โดยมีหน่วยบริหารท้องถิ่นคือสภาโบโรอีลิง อีลิงเป็นโบโรเดียวในลอนดอนที่มีธงประจำโบโรของตนเอง และเป็นที่รู้จักในฐานะ "ราชนีแห่งชานเมือง" (Queen of the Suburbs) ด้วยสวนสาธารณะและถนนที่เต็มไปด้วยร่มไม้จำนวนมาก ผู้ขนานนามนี้คือเซอร์เวเยอร์ของอีลิงโบโร ชาลส์ โจนส์ เมื่อปี 1902 และแสดงออกมาในรูปต้นไม้บนตราประจำโบโรของอีลิง
อีลิง

อีลิง  เป็นย่านในลอนดอนตะวันตก ประเทศอังกฤษ ตั้งอยู่ราว ทางตะวันตกของชาริงครอสส์ และเป็นหนึ่งในทาวน์หลักเจ็ดทาวน์ของลอนดอนโบโรออฟอีลิง (ที่เหลือคือ แอคเทิน, กรีนฟอร์ด, ฮันเวลล์, นอร์ธอลท์, เพริเวล และ เซาธอลล์) รหัสไปรษณีย์ของอีลิงคือ W5 ถึง W13 และเป็นศูนย์กลางการบริหารของโบโร และมีรายชื่อเป็นจุดนครหลักในผังเมืองลอนดอน
อีลิงตั้งอยู่ในอดีตเคาน์ทีมิดเดิลเซกซ์ และเคยเป็นหมู่บ้านชนบทภายใต้เขตศาสนจักรอีลิงจนถึงศตวรรษที่ 19 ถึง 20 ที่ซึ่งเกิดการชยายตัวออกของนครลอนดอนอย่างมาก นับตั้งแต่ 1902 เป็นต้นมา อีลิงเป็นที่รู้จักในชื่อ "Queen of the Suburbs" (ราชินีแห่งย่านชานเมืองทั้งปวง) ด้วยภูมิทัศน์ของเมืองที่เป็นเมืองสีเขียว และด้วยที่ตั้งที่อยู่กึ่งกลางระหว่างเมืองกับชนบท
ลอนดอนโบโรออฟคามเดิน

ลอนดอนโบโรแอฟคามเดิน  เป็นโบโรในลอนดอนชั้นใน และเป็นส่วนหนึ่งของลอนดอนกลางตามที่ระบุไว้ในผังเมืองลอนดอน คามเดินในอดีตเป็นส่วนหนึ่งของมิดเดิลเซกซ์ ทาวน์ฮอลล์ของคามเดินตั้งอยู่ราว ทางเหนือของชาริงครอสส์ โบโรประกอบด้วยพื้นที่ตอนกลางซึ่งกินพื้นที่จากทางใต้ของถนนยูสตัน ไปจนถึงลิงคอล์นส์อินน์ริมน้ำเทมส์ กินพื้นที่ของเวสท์เอนด์และประกอบด้วยสถาบันและโรงละครมากมาย และส่วนทางเหนือของถนนยูสตันไปสิ้นสุดที่ฮัมพสเตด และไฮเกท
สถานที่สำคัญที่ตั้งอยู่ในโบโร เช่น พิพิธภัณฑ์บริทิช, หอสมุดบริทิช, พาร์เลียเมินท์ฮิลล์, สวนสัตว์ลอนดอน, บีทีเทาเวอร์, เดอะราวด์เฮาส์ และ คามเดินมาร์เก็ต พื้นที่ส่วนใหญ่ของคามเดินเป็นพื้นที่อยู่อาศัย ด้วยประมาณการณ์ประชากรที่ 270,000.ช คนในปี 2019
หน่วยการปกครองท้องถิ่นคือสภาบริหารคามเดินโบโร
การขนส่งระบบรางในประเทศนาอูรู

<templatestyles src="Stack/styles.css"/>
การขนส่งระบบรางในประเทศนาอูรูใช้สำหรับการขนส่งแคลเซียมไพโรฟอสเฟตจากตอนในของเกาะสู่คานยื่นบริเวณท่าเทียบเรือทางตะวันตก ระบบรางสายนี้ก่อสร้างโดยบริษัทแปซิฟิกฟอสเฟต มีความยาว 3,900 เมตรและใช้รางแคบขนาด 0.6096 เมตร ต่อมาใน ค.ศ. 1920 กรรมาธิการฟอสเฟตบริติชได้ขยายรางเพิ่มขึ้นเป็น 0.9144 เมตร ในอดีตเครื่องจักรไอน้ำถูกใช้ในการขับเคลื่อนรถไฟ โดยในปัจจุบันเปลี่ยนมาใช้เครื่องยนต์ดีเซล และในบางครั้งมีการใช้รถแทรกเตอร์อีกด้วย ทางรถไฟที่ท่าเทียบเรือไอโวมีระบบจ่ายไฟฟ้าใน ค.ศ. 1912 แต่ต่อมาถูกแทนที่โดยสายพานลำเลียงระหว่างถังเก็บและท่าเทียบเรือในทะเล สำหรับทางรถไฟสายนี้มีเส้นทางผ่านเขตไอโว เขตบัวดา เขตเดนีโกโมดู เขตนีโบค เขตอัวโบเอและเขตอานีบาเร ด้วยทรัพยากรฟอสเฟตของนาอูรูร่อยหรอลงไปมาก ทำให้อนาคตของทางรถไฟเส้นนี้ไม่มีความแน่นอน รถไฟขนส่งฟอสเฟตของนาอูรูปรากฏอยูในแสตมป์ของนาอูรูหลายครั้ง ทั้งในรูปแบบของแสตมป์ทั่วไปและแสตมป์ที่ระลึก
แหล่งคาร์บอน

ในทางชีววิทยา แหล่งคาร์บอน  หมายถึงโมเลกุลที่สิ่งมีชีวิตหนึ่งใช้เป็นแหล่งของธาตุคาร์บอนที่ใช้สร้างเป็นมวลชีวภาพ แหล่งคาร์บอนสามารถเป็นได้ทั้งสารประกอบอินทรีย์ หรือสารประกอบอนินทรีย์ สิ่งมีชีวิตที่เป็นเฮเทโรทรอพต้องอาศัยสารประกอบอินทรีย์เพื่อเป็นแหล่งสำหรับคาร์บอนและพลังงาน ในขณะที่สิ่งมีชีวิตที่เป็นออโตทรอพสามารถใช้สารประกอบอนินทรีย์เป็นแหล่งคาร์บอน และรับพลังงานจากแหล่งที่เป็นอชีวนะ (abiotic source) เช่น แสง (photoautotroph), พลังงานเคมีอนินทีย์ (chemolithotroph) การใช้ธาตุคาร์บอนในทางชีวภาพถือเป็นส่วนหนึ่งของวัฏจักรคาร์บอน ซึ่งมีจุดเริ่มต้นมาจากแหล่งกำเนิดอนินทรีย์ของคาร์บอน เช่น คาร์บอนไดออกไซด์ ที่จะถูกนำเข้าสู่กระบวนการตรึงคาร์บอนต่อไป
รายชื่ออิหม่ามใหญ่อัลอัซฮัร

ตำแหน่ง อิหม่ามใหญ่อัลอัซฮัร หรือ "ชัยค์" แห่งมัสยิดอัลอัซฮัรมีสมาชิกมาจาก "อุละมาอ์" นักวิชาการศาสนา ในประเทศอียิปต์ ตำแหน่งอิหม่ามใหญ่เป็นตำแหน่งที่สำคัญที่สุดในศาสนาอิสลาม และมักถือว่ามีอำนาจสูงสุดในนิติศาสตร์อิสลาม อิหม่ามใหญ่อัลอัซฮัรเป็นตำแหน่งศาสนาที่มีอำนาจสูงสุดในประเทศอียิปต์ ก่อนการก่อตั้งตำแหน่งภายใต้จักรวรรดิออตโตมัน ตำแหน่งนั้นมีชื่อเป็น "มุชริฟ" จากนั้นจึงเป็น "นาศิร" ในระหว่าง ค.ศ. 1860 ถึง 1864 มีนักวิชาการหลายคนที่ทำหน้าที่เป็นอิหม่ามใหญ่
อิหม่ามใหญ่บางคนดำรงตำแหน่งหลายสมัย ซึ่งจะใส่ในตารางแยก ปีในอ้างอิงต้นฉบับใช้ปฏิทินอิสลาม ทำให้การแปลงไปเป็นปีกริกอเรียนตามหลักฐานฝั่งตะวันตกอาจไม่ค่อยแม่นยำ
วัดต่อแพ

วัดต่อแพ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลแม่เงา อำเภอขุนยวม จังหวัดแม่ฮ่องสอน อยู่ทางฝั่งขวาของลำน้ำยวม วิหารของวัดมีหลังคาสูงคล้ายวิหารที่วัดพระธาตุลำปางหลวง จังหวัดลำปาง และมีเสากลม ตัวเพดานเขียนลวดลายอย่างสวยงาม ได้รับการยกย่องว่าเป็นวิหารที่สวยงามที่สุดในจังหวัดแม่ฮ่องสอน ที่ดินตั้งวัดมีเนื้อที่ 6 ไร่
ประวัติ.
เดิมเป็นวัดร้าง ไม่ทราบว่าสร้างมาแต่สมัยไหน มีเจดีย์เก่าแก่ กองอิฐ ซากปรักหักพัง และป่ารกทึบ กระทั่งในปี พ.ศ. 2461 มีพระธุดงค์ชาวไทใหญ่เดินทางมาจากพม่า แล้วมาตั้งเป็นสำนักสงฆ์ขึ้น หลังจากนั้นพ่อค้าที่เดินทางไปค้าขายยังแม่สะเรียงและพม่าด้วยการล่องแพไปจากที่นี่ ได้ร่วมมือกับชาวบ้านสร้างศาลาการเปรียญขึ้น พร้อมกับทำการบูรณะเจดีย์ที่พักพังด้วยการสร้างเจดีย์องค์ใหม่ครอบโดยได้บรรจุพระบรมสารีริกธาตุของพระอรหันต์ และสร้างวิหารคู่กับองค์เจดีย์ ตั้งชื่อวัดตามชื่อหมู่บ้าน ที่มีนามมาจากการที่ชาวบ้านจะใช้ไม้ไผ่ต่อเป็นแพ เพื่อให้เป็นพาหนะบรรทุกสินค้าไปทำการติดต่อค้าขายในอำเภอแม่สะเรียง ได้ขึ้นทะเบียนตั้งวัดเมื่อ พ.ศ. 2461 ได้รับพระราชทานวิสุงคามสีมาเมื่อ พ.ศ. 2525
สมัยสงครามโลกครั้งที่สอง วัดเป็นที่พักทหารญี่ปุ่นจะเดินทางต่อไปยังพม่า บริเวณวิหารเล็กที่ตั้งอยู่ด้านหน้าเจดีย์ใช้เป็นสถานที่พิมพ์ธนบัตร พื้นที่ใต้ถุนศาลาวัดใช้เป็นสถานพยาบาล รวมทั้งเมื่อทหารญี่ปุ่นเสียชีวิตจากการเจ็บป่วยหรือสู้รบก็นำมาฝังไว้ภายในบริเวณวัดแห่งนี้ด้วย ปัจจุบันจึงมีอนุสรณ์สถานของทหารญี่ปุ่นให้เห็น ซึ่งตั้งอยู่บริเวณกำแพงด้านหน้าของทางเข้าวัด
อาคารเสนาสนะและโบราณวัตถุ.
เจดีย์และวิหารที่ตั้งเคียงข้างกันเป็นศิลปะไทยใหญ่ผสมพม่า ฐานเจดีย์แปดเหลี่ยมด้านล่างเป็นสีขาว ช่วงบนเป็นสีทอง ตามทิศต่าง ๆ ของเจดีย์จะมีซุ้มพระประจำ และมีสิงห์ตั้งอยู่ทั้ง 4 มุม ส่วนยอดประดับด้วยฉัตรโลหะ 7 ชั้น บนฉัตรมีระฆังแขวนห้อยอยู่จำนวนมาก 
ศาลาการเปรียญเป็นศิลปะไทยใหญ่ผสมพม่า เป็นศาลาชั้นเดียวใต้ถุนสูง หลังคาซ้อนหลายชั้น มีการประดับตกแต่งลวดลายฉลุ บริเวณใต้ถุนศาลาแขวนไว้ด้วยเถาลูกสะบ้าเขียนข้อความคติเตือนใจ ส่วนในอาคารศาลามีของาพถ่ายเก่าแกของวัด ปูชนียวัตถุ ได้แก่ พระพุทธรูปศิลปะพม่า ไทใหญ่ ที่มีทั้งพระประธาน พระพุทธรูปทรงเครื่อง พระบัวเข็ม และอีกมากมายหลายองค์ มีธรรมาสน์สวยงามเก่าแก่ จองพารา ผ้าม่านประดับทับทิมมีอายุมากกว่า 150 ปี เป็นเรื่องพุทธประวัติตอนพระเวสสันดรเสด็จประพาสอุทยาน ทำขึ้นในพม่าแล้วมีผู้ใจบุญนำมาถวายให้เจ้าอาวาสวัดต่อแพรูปแรก
วัดลานบุญ

วัดลานบุญ วัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงลาดกระบัง เขตลาดกระบัง กรุงเทพมหานคร วัดมีเนื้อที่ 21 ไร่ 2 งาน 98 ตารางวา ทิศใต้ติดกับคลองประเวศบุรีรมย์
วัดลานบุญตั้งวัดเมื่อ พ.ศ. 2440 เดิมมีชื่อว่า วัดหนึ่ง สร้างโดยขุนทิพย์ ยายโหมดอุทิศที่ดินให้สร้างวัด ได้พร้อมใจกับชาวบ้านร่วมกันสร้างสำนักสงฆ์ใกล้กับปากคลองหนึ่ง และได้อุปถัมน์บูรณะจนเรื่อยมา วัดได้รับพระราชทานวิสุงคามสีมาเมื่อวันที่ 20 ตุลาคม พ.ศ. 2517 เขตวิสุงคามสีมากว้าง 40 เมตร ยาว 80 เมตร
สภาพวัดแวดล้อมไปด้วยหมู่บ้านจัดสรรและโรงงานอุตสาหกรรม อาคารเสนาสนะ ได้แก่ อุโบสถทรงจีน ภายในประดิษฐานพระประธานหน้าตักกว้าง 3 ศอกคืบ กุฏิสงฆ์จำนวน 20 หลัง อาคารคอนกรีต 4 หลัง เป็นอาคารไม้ 16 หลัง หอสวดมนต์ ศาลาการเปรียญ และวิหารภายในประดิษฐานพระพุทธรูปนามว่า "หลวงพ่อเพชร" เป็นพระพุทธรูปสัมฤทธิ์ปางขัดสมาธิเพชร องค์สูงประมาณ 31 นิ้ว หน้าตักกว้าง 27 นิ้วครึ่ง
วัดลำกะดาน

วัดลำกะดาน เป็นวัดราษฎร์สังกัดคณะสงฆ์มหานิกาย ตั้งอยู่ในแขวงสามวาตะวันออก เขตคลองสามวา กรุงเทพมหานคร มีที่ดินตั้งวัดเนื้อที่ 9 ไร่ 1 งาน 97 ตารางวา ที่ธรณีสงฆ์จำนวน 1 แปลง เนื้อที่ 9 ไร่ 2 งาน อยู่ติดริมคลองลำกะดานด้านทิศตะวันตก ส่วนทิศเหนือติดต่อกับเขตจังหวัดปทุมธานี
วัดลำกะดานสร้างประมาณ พ.ศ. 2426 โดยสามีภรรยาคู่หนึ่ง ชื่อว่า ดีและจีน ได้บริจาคที่ดินพร้อมสร้างวัดตามกำลังทรัพย์ของตนในสมัยนั้น วัดจึงมีนามตามผู้สร้างว่า วัดทองดีลำจีน แต่ชาวบ้านมักเรียกว่า "วัดลำกะดานสร้าง" เพราะสมัยนั้นการคมนาคมไม่สะดวก ไม่มีถนนหนทางเหมือนปัจจุบัน น้ำแห้งขอดนานอยู่หลายเดือน ได้รับความลำบาก จึงได้นามวัดเช่นนั้น ต่อมามีการบูรณะวัดตั้งแต่ พ.ศ. 2500 ทำให้คนรู้จักวัดมากขึ้น การคมนาคมตามถนนและลำคลองเริ่มสะดวก วัดจึงเจริญรุ่งเรืองตามลำดับ วัดได้รับพระราชทานวิสุงคามสีมาเมื่อ พ.ศ. 2443 วัดได้รับพระราชทานวิสุงคามสีมาครั้งหลังเมื่อวันที่ 25 ธันวาคม พ.ศ. 2525
อาคารเสนาสนะได้แก่ อุโบสถหลังเก่าเป็นทรงโบราณ กำแพงก่ออิฐถือปูนเสาไม้ หลังคามุงกระเบื้อง อุโบสถหลังใหม่กว้าง 9 เมตร ยาว 26 เมตร สร้างเมื่อ พ.ศ. 2514 กุฏิสงฆ์จำนวน 13 หลัง ส่วนมากเป็นอาคารไม้ใต้ถุนโปร่ง มีอาคารครึ่งตึกครึ่งไม้ 2 หลัง ศาลาการเปรียญกว้าง 13 เมตร ยาว 15 เมตร สร้างเมื่อ พ.ศ. 2510 หอสวดมนต์กว้าง 9 เมตร ยาว 13 เมตร สร้างเมื่อ พ.ศ. 2499 วัดมีปูชนียวัตถุที่สำคัญ คือ "หลวงพ่อคำ" หล่อด้วยสัมฤทธิ์ เป็นพระพุทธรูปปางมารวิชัย และมีพระปางปฐมเทศนาหน้าตัก 90 นิ้ว 1 องค์และพระสีวลี 7 องค์
วัดลำต้อยติ่ง

วัดลำต้อยติ่ง เป็นวัดราษฎร์สังกัดคณะสงฆ์มหานิกาย ตั้งอยู่ในแขวงลำต้อยติ่ง เขตหนองจอก กรุงเทพมหานคร มีเนื้อที่ 17 ไร่ 2 งาน
วัดลำต้อยติ่ง เดิมมีนามว่า วัดมงคลถาวร หรือ วัดมอญ สร้างขึ้นเมื่อวันที่ 15 ตุลาคม ร.ศ. 83 (พ.ศ. 2407) การสร้างวัดอยู่ในความดูแลของหลวงพ่อโฑซึ่งเป็นชาวมอญ แต่เดิมบริเวณวัดมีชาวมอญอาศัยอยู่เยอะ ปัจจุบันชาวมอญเหล่านี้ย้ายไปอยู่ที่คลองสอง การบูรณปฏิสังขรณ์ได้มีมาอย่างต่อเนื่อง จนเมื่อ พ.ศ. 2436 นายกิม ทินกรได้มาปฏิสังขรณ์ ต่อมาก็มีนายเงิน วรอุไรมาดำเนินการ วัดได้เปลี่ยนแปลงนามเดิมมาเป็น "วัดลำต้อยติ่ง" ตามที่ตั้งของวัด วัดได้รับพระราชทานวิสุงคามสีมาเมื่อวันที่ 12 มีนาคม พ.ศ. 2508 ได้ผูกพัทธสีมาเมื่อ พ.ศ. 2510
อาคารเสนาสนะต่าง ๆ ได้แก่ อุโบสถกว้าง 6 เมตร ยาว 24 เมตร สร้างด้วยคอนกรีตเสริมเหล็ก กุฏิสงฆ์จำนวน 8 หลัง เป็นอาคารไม้ 6 หลัง ตึก 2 หลัง ศาลาการเปรียญกว้าง 16 เมตร ยาว 82 เมตร หอไตร ฌาปนสถาน และสุสาน
วัดเสาธงนอก

วัดเสาธงนอก เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางเสาธง อำเภอบางเสาธง จังหวัดสมุทรปราการ มีที่ดินตั้งวัดเนื้อที่ 10 ไร่ 3 งาน 18 ตารางวา ติดต่อกับบ้านเรือนราษฎร ทิศใต้ติดต่อกับบ้านเรือนราษฎร ทิศตะวันออกติดต่อกับลำคลองบางเสาธง ทิศตะวันตกติดต่อกับที่ดินเอกชน ปัจจุบันมีพระครูวิสาลพัฒโนดม (พระอาจารย์ประจวบ อุปสันโต) เป็นเจ้าอาวาส 
วัดเสาธงนอกเดิมได้สร้างขึ้นในหมู่เกาะอิสลามนามว่า วัดบ้านไร่ วัดไม่เจริญเนื่องจากขาดผู้ทะนุบำรุงจึงได้ย้ายมาสร้างขึ้น ณ ที่ตั้งอยู่ในปัจจุบัน เมื่อวันที่ 14 มีนาคม พ.ศ. 2447 และได้นามใหม่ตามนามท้องที่ตั้งวัดว่า "วัดเสาธงนอก" ได้รับพระราชทานวิสุงคามสีมาเมื่อวันที่ 6 สิงหาคม พ.ศ. 2506 เขตวิสุงคามสีมา กว้าง 20 เมตร ยาว 40 เมตร ได้ผูกพัทธสีมาเมื่อวันที่ 3 กุมภาพันธ์ พ.ศ. 2514 วัดเสาธงนอกได้รับการบูรณะและพัฒนามาโดยตลอด ในด้านการศึกษา ทางวัดได้เปิดสอนพระปริยัติธรรมเริ่มมาตั้งแต่ พ.ศ. 2489 นอกจากนี้ยังได้ให้ทางราชการสร้างโรงเรียนสอนระดับประถมศึกษาขึ้นในที่วัด อาคารเรียน 2 หลัง